รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 10 สิงหาคม 2564
วันอังคารที่ 31 สิงหาคม 2564
สรุปข่าวการประชุมคณะรัฐมนตรี 10 สิงหาคม 2564
พลเอก ประยุทธ์  จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ณ ห้อง PMOC ชั้น 2 ตึกไทยคู่ฟ้า  ทําเนียบรัฐบาล ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (10 สิงหาคม 2564) เวลา 09.00 น.พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ณ ห้อง PMOC ชั้น 2 ตึกไทยคู่ฟ้า ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด  พ.ศ. ....
2.  เรื่อง  ร่างกฎกระทรวงกําหนดคุณสมบัติของผู้ซึ่งจะได้รับการแต่งตั้งเป็นพนักงานเจ้าหน้าที่ พ.ศ. ....
3.  เรื่อง  ร่างกฎกระทรวงว่าด้วยหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์เกี่ยวกับผังเมืองรวม และผังเมืองเฉพาะ พ.ศ. ....
4.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้
ความดันสูงและเครื่องทําความสะอาดใช้ไอน้ําต้องเป็นไปตามมาตรฐาน พ.ศ. ....
5.  เรื่อง  ร่างพระราชบัญญัติว่าด้วยการเข้ามามีส่วนร่วมของประชาชนในการแสดงความคิดเห็น และการเยียวยาที่จําเป็นอันเกิดจากผลกระทบของการทําหนังสือสัญญาตามมาตรา 178 วรรคสาม ของรัฐธรรมนูญแห่งราชอาณาจักรไทย พ.ศ. ....
6.  เรื่อง  ร่างพระราชบัญญัติล้มละลาย (ฉบับที่ ..) พ.ศ. .... (กระบวนพิจารณาเกี่ยวกับการฟื้นฟูกิจการของลูกหนี้)
เศรษฐกิจ สังคม
7.  เรื่อง  ขออนุมัติกู้เงินเพื่อเสริมสภาพคล่องทางการเงิน ประจําปีงบประมาณ พ.ศ. 2565 ขององค์การขนส่งมวลชนกรุงเทพ
8.  เรื่อง  ขอความเห็นชอบการกู้เงินในประเทศเพื่อเป็นเงินลงทุนสําหรับการลงทุนในแผนงานระยะยาวใหม่ ปี 2564 ของการไฟฟ้าส่วนภูมิภาค
9.  เรื่อง  การแก้ไขปัญหาผู้ได้รับผลกระทบจากโครงการอ่างเก็บน้ําแม่มอก อันเนื่องมาจากพระราชดําริ จังหวัดลําปาง
10.  เรื่อง  สรุปรายงานการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 3 (ระหว่างวันที่ 1 มกราคม - 30 เมษายน 2564)
11.  เรื่อง  รายงานสรุปผลการดําเนินงานในภาพรวมของทุนหมุนเวียน ประจําปีบัญชี 2562
12.  เรื่อง  สรุปผลการประชุมคณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 3/2564
13.  เรื่อง  รายงานผลการปฏิบัติงานประจําปี 2563 ขององค์การกระจายเสียงและแพร่ภาพสาธารณะแห่งประเทศไทย (ส.ส.ท.)
14.  เรื่อง  ผลการพิจารณารายงานการพิจารณาศึกษา เรื่อง การมีส่วนร่วมขององค์กรปกครองส่วนท้องถิ่นและชุมชน ในการบริหารจัดการทุนทางวัฒนธรรมชุมชนด้วยภูมิปัญญาท้องถิ่น ของคณะกรรมาธิการการปกครองท้องถิ่น วุฒิสภา
15.  เรื่อง  รายงานผลการดําเนินงานมาตรการช่วยเหลือและบรรเทาภาระหนี้สินของประชาชนที่ได้รับผลกระทบจากการแพร่ระบาดของ COVID-19
16.  เรื่อง  ขอรับการสนับสนุนงบประมาณรายจ่ายประจําปีงบประมาณ พ.ศ. 2564 งบกลางรายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ระยะการระบาดระลอกเมษายน 2564
17.  เรื่อง  ขอรับการสนับสนุนงบประมาณรายจ่ายประจําปีงบประมาณ พ.ศ. 2564 งบกลางรายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 กรณีให้บริการฉีดวัคซีนป้องกันโรคติดเชื้อไวรัสโคโรนา 2019 (COVID-19) นอกสถานพยาบาลกระทรวงสาธารณสุข
18.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 28/2564
19.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 4/2564
ต่างประเทศ
20.  เรื่อง  ข้อตกลงยอมรับร่วมรายสาขาสําหรับวัสดุอาคารและสิ่งก่อสร้างของอาเซียน (ASEAN Sectoral Mutual Recognition Arrangement for Building and Construction Materials)
21.  เรื่อง  ผลการประชุมรัฐมนตรีอาเซียนด้านพลังงานกับรัฐมนตรีว่าการกระทรวงเศรษฐกิจการค้าและอุตสาหกรรมแห่งประเทศญี่ปุ่น สมัยพิเศษ
22.  เรื่อง ร่างแถลงข่าวร่วมของการประชุมคณะกรรมาธิการร่วมระดับสูงไทย-ญี่ปุ่น ครั้งที่ 5
แต่งตั้ง
23.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงยุติธรรม)
24.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
25.  เรื่อง  ขออนุมัติต่อเวลาการดํารงตําแหน่งปลัดกระทรวงดิจิทัลเพื่อเศรษฐกิจและสังคม ครั้งที่ 1
26.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
27.  เรื่อง  การแต่งตั้งกรรมการผู้ทรงคุณวุฒิในคณะกรรมการนโยบายเทคโนโลยีป้องกันประเทศ
28.  เรื่อง  การแต่งตั้งกรรมการในคณะกรรมการธนาคารออมสิน
29.  เรื่อง  การแต่งตั้งกรรมการอื่นในคณะกรรมการการบินพลเรือน
30.  เรื่อง  การแต่งตั้งกรรมการผู้ทรงคุณวุฒิในคณะกรรมการมาตรฐานการบริหารงานบุคคลส่วนท้องถิ่น (ก.ถ.)
31.  เรื่อง  แต่งตั้งประธานกรรมการและกรรมการอื่นในคณะกรรมการองค์การสวนพฤกษศาสตร์
32.  เรื่อง  การให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด พ.ศ. .... ตามที่กระทรวงมหาดไทย (มท.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ มท. รับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ มท. เสนอว่า
1. เทศบาลเมืองร้อยเอ็ดขอถอนสภาพที่ดินสาธารณประโยชน์แปลง “สระสิม” ร่วมกัน ในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด บางส่วน เนื้อที่ประมาณ 2 ไร่ 1 งาน 17 ตารางวา เพื่อใช้เป็นที่ตั้งศูนย์บริการและส่งเสริมสุขภาพประชาชนสระสิม
2. ที่ดินสาธารณประโยชน์ตามข้อ 1. เดิมมีเนื้อที่ทั้งหมดประมาณ 3 ไร่ 30 ตารางวา ไม่ปรากฏว่ามีหลักฐานการสงวนหวงห้ามให้เป็นที่ดินสําหรับใช้ประโยชน์ร่วมกัน และยังไม่มีการออกหนังสือสําคัญสําหรับที่หลวง ซึ่งมีสภาพเป็นหนองน้ํา ราษฎรที่อยู่ในบริเวณพื้นที่ดังกล่าวได้อาศัยแหล่งน้ําเพื่อการอุปโภค บริโภค ปัจจุบันพื้นที่แปลงนี้มีสภาพตื้นเขินโดยธรรมชาติไม่เหลือสภาพของแหล่งน้ํา ประกอบกับความเจริญขึ้นของสังคมเมืองและการเข้ามาแทนที่ของระบบการประปาส่วนภูมิภาค จึงเลิกใช้ประโยชน์ร่วมกันทั้งแปลง ที่ดินดังกล่าวจึงอยู่ในหลักเกณฑ์ที่จะถอนสภาพตามมาตรา 8 วรรคสอง (1) แห่งประมวลกฎหมายที่ดินและระเบียบกระทรวงมหาดไทย ว่าด้วยวิธีปฏิบัติเกี่ยวกับการถอนสภาพ การจัดขึ้นทะเบียนและการจัดหาผลประโยชน์ในที่ดินของรัฐ ตามประมวลกฎหมายที่ดิน พ.ศ. 2550 จึงเห็นควรให้มีการตราพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกัน ในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด เพื่อมอบหมายให้เทศบาลเมืองร้อยเอ็ดใช้เป็นที่ตั้งศูนย์บริการและส่งเสริมสุขภาพประชาชนสระสิม
3. มท. ได้ดําเนินการรับฟังความคิดเห็นจากหน่วยงานที่เกี่ยวข้องและผู้ที่เกี่ยวข้อง ดังนี้
3.1 จังหวัดร้อยเอ็ดได้ประสานขอความเห็นของหน่วยงานที่เกี่ยวข้อง ได้แก่ ราษฎรที่เคยใช้ประโยชน์ร่วมกันในพื้นที่ สภาเทศบาลเมืองร้อยเอ็ด อําเภอเมืองร้อยเอ็ด จังหวัดร้อยเอ็ด และคณะกรรมการกํากับการใช้ที่ดินของรัฐ จังหวัดร้อยเอ็ด ต่างเห็นชอบให้ถอนสภาพที่ดินแปลงดังกล่าวได้
3.2 กรมที่ดินได้ประสานกรมโยธาธิการและผังเมืองเพื่อพิจารณาให้ความเห็นด้านผังเมือง ซึ่งกรมโยธาธิการและผังเมืองแจ้งว่า ที่ดินแปลงดังกล่าวตั้งอยู่ในเขตบังคับใช้กฎกระทรวงให้ใช้บังคับผังเมืองรวมเมืองร้อยเอ็ด พ.ศ. 2562 ในที่ดินบริเวณหมายเลข 3.5 ซึ่งกําหนดให้เป็นที่ดินประเภทพาณิชยกรรม และที่อยู่อาศัยหนาแน่นมาก ให้ใช้ประโยชน์ที่ดินเพื่อพาณิชยกรรม การอยู่อาศัย สถาบันราชการ การสาธารณูปโภคและสาธารณูปการเป็นส่วนใหญ่ สําหรับการใช้ประโยชน์ที่ดินเพื่อกิจการอื่น ให้ใช้ได้ไม่เกินร้อยละสิบของที่ดินประเภทนี้ในแต่ละบริเวณ และจากการตรวจสอบสภาพการใช้ประโยชน์ที่ดินในปัจจุบัน พบว่าที่ดินดังกล่าว มีการใช้สถานที่เป็นลานอเนกประสงค์และที่จอดรถของย่านพาณิชยกรรมในบริเวณนั้น ตลอดจนเป็นที่จอดรถรับส่งของโรงเรียน ดังนั้น การขอถอนสภาพที่ดินสาธารณประโยชน์ดังกล่าว จึงไม่ขัดต่อข้อกําหนดตามกฎกระทรวงดังกล่าวแต่ควรปฏิบัติให้เป็นไปตามกฎหมายอื่นที่เกี่ยวข้องด้วย และได้ประสานกรมการปกครองเพื่อตรวจสอบชื่อตําบลและอําเภอซึ่งเป็นที่ตั้งของที่ดินแล้วถูกต้อง
4. คณะกรรมการพิจารณาร่างกฎหมายของ มท. คณะที่ 2 ในคราวประชุมครั้งที่ 13/2564 เมื่อวันพุธที่ 24 กุมภาพันธ์ 2564 มีมติให้กรมที่ดินแก้ไขร่างพระราชกฤษฎีกาฯ ตามความเห็นของคณะกรรมการพิจารณาร่างกฎหมายฯ พร้อมทั้งตรวจสอบแผนที่ท้ายพระราชกฤษฎีกาฯ อีกครั้งหนึ่งแล้วดําเนินการเสนอต่อไปได้ ซึ่งกรมที่ดินได้ดําเนินการแก้ไขตามมติคณะกรรมการพิจารณาร่างกฎหมายของ มท. เรียบร้อยแล้ว
สาระสําคัญของร่างพระราชกฤษฎีกา
กําหนดให้ถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกัน ในท้องที่ตําบลในเมือง อําเภอเมืองร้อยเอ็ด จังหวัดร้อยเอ็ด เนื้อที่ประมาณ 2 ไร่ 1 งาน 17 ตารางวา เพื่อมอบหมายให้เทศบาลเมืองร้อยเอ็ดใช้เป็นที่ตั้งศูนย์บริการและส่งเสริมสุขภาพประชาชนสระสิม
2. เรื่อง ร่างกฎกระทรวงกําหนดคุณสมบัติของผู้ซึ่งจะได้รับการแต่งตั้งเป็นพนักงานเจ้าหน้าที่ พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดคุณสมบัติของผู้ซึ่งจะได้รับการแต่งตั้งเป็นพนักงานเจ้าหน้าที่ พ.ศ. .... ตามที่กระทรวงการพัฒนาสังคมและความมั่นคงของมนุษย์ (พม.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างกฎกระทรวงที่ พม. เสนอ เป็นการยกเลิกกฎกระทรวงกําหนดคุณสมบัติของผู้ที่จะได้รับการแต่งตั้งเป็นพนักงานเจ้าหน้าที่ พ.ศ. 2552 โดยขอแก้ไขปรับปรุงคุณสมบัติของผู้ซึ่งได้รับการแต่งตั้งเป็นพนักงานเจ้าหน้าที่ อาทิ ต้องเป็นข้าราชการดํารงตําแหน่งไม่ต่ํากว่าข้าราชการพลเรือนสามัญประเภทวิชาการ ระดับปฏิบัติการ หรือประเภททั่วไป ระดับชํานาญงาน หรือเทียบเท่า มีประสบการณ์ในการปฏิบัติงานเกี่ยวข้องกับการป้องกันและปราบปรามการค้ามนุษย์ ฯลฯ มาแล้วไม่น้อยกว่า 1 ปี และผ่านการอบรมการเป็นพนักงานเจ้าหน้าที่ตามหลักสูตร รวมทั้งได้ดําเนินการให้เป็นไปตามความเห็นของสํานักงานคณะกรรมการกฤษฎีกา โดยให้รัฐมนตรีว่าการกระทรวงการพัฒนาสังคมและความมั่นคงของมนุษย์และรัฐมนตรีว่าการกระทรวงแรงงานมีอํานาจร่วมกันในการออกกฎกระทรวงฉบับนี้ ซึ่งเป็นไปตามพระราชบัญญัติป้องกันและปราบปรามการค้ามนุษย์ พ.ศ. 2551 และที่แก้ไขเพิ่มเติม
สาระสําคัญของร่างกฎกระทรวง
1. ยกเลิกกฎกระทรวงกําหนดคุณสมบัติของผู้ที่จะได้รับการแต่งตั้งเป็นพนักงานเจ้าหน้าที่ พ.ศ. 2552
2. กําหนดให้ผู้ซึ่งจะได้รับการแต่งตั้งเป็นพนักงานเจ้าหน้าที่ต้องมีคุณสมบัติ ดังนี้
2.1 เป็นข้าราชการซึ่งดํารงตําแหน่งไม่ต่ํากว่าข้าราชการพลเรือนสามัญประเภทวิชาการ ระดับปฏิบัติการ หรือประเภททั่วไป ระดับชํานาญงาน หรือเทียบเท่า
2.2 เคยปฏิบัติงานเกี่ยวข้องกับการป้องกันและปราบปรามการค้ามนุษย์ การตรวจแรงงาน การตรวจสถานประกอบการ การตรวจคุ้มครองคนหางาน การคุ้มครองสิทธิเด็ก สตรี คนพิการ คนไร้ที่พึ่ง คนขอทาน หรือการจัดสวัสดิการสังคม มาแล้วไม่น้อยกว่า 1 ปี
2.3 ผ่านการอบรมการเป็นพนักงานเจ้าหน้าที่ตามหลักสูตรที่ปลัดกระทรวงการพัฒนาสังคมและความมั่นคงของมนุษย์และปลัดกระทรวงแรงงานให้ความเห็นชอบ
3. เรื่อง ร่างกฎกระทรวงว่าด้วยหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์เกี่ยวกับผังเมืองรวม และผังเมืองเฉพาะ พ.ศ. ....
คณะรัฐมนตรีมีมติอนุมัติหลักการร่างกฎกระทรวงว่าด้วยหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์เกี่ยวกับผังเมืองรวม และผังเมืองเฉพาะ พ.ศ. .... ตามที่กระทรวงมหาดไทย (มท.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้พิจารณาตามประเด็นข้อสังเกตของสํานักงานคณะกรรมการกฤษฎีกา และให้รับความเห็นของกรุงเทพมหานครไปประกอบการพิจารณาด้วย แล้วดําเนินการต่อไปได้
ทั้งนี้ มท. เสนอว่า
1. พระราชบัญญัติการผังเมือง พ.ศ. 2562 ได้มีผลใช้บังคับในวันที่ 25 พฤศจิกายน 2562 บัญญัติให้ยกเลิกพระราชบัญญัติการผังเมือง พ.ศ. 2518 ทั้งฉบับ และได้กําหนดเรื่องการอุทธรณ์ในส่วนของผังเมืองรวมและผังเมืองเฉพาะ ในกรณีที่คณะกรรมการผังเมือง คณะกรรมการผังเมืองจังหวัด คณะกรรมการบริหารการผังเมืองส่วนท้องถิ่น เจ้าพนักงานการผัง หรือเจ้าหน้าที่ดําเนินการ แล้วแต่กรณี มีคําสั่งหรือหนังสือแจ้งไปยังบุคคลเกี่ยวกับผังเมืองรวมหรือผังเมืองเฉพาะ บุคคลนั้นมีสิทธิอุทธรณ์คําสั่งหรือหนังสือแจ้งดังกล่าวได้ ที่กําหนดไว้ในมาตรา 90 วรรคหนึ่ง (1) ถึง (9) ในกรณีดังต่อไปนี้
1.1 การกําหนดหลักเกณฑ์ วิธีการ และเงื่อนไขในการใช้ประโยชน์ที่ดินตามมาตรา 37 วรรคสอง
1.2 การกําหนดค่าทดแทนตามมาตรา 37 วรรคสาม
1.3 การปฏิเสธหรือสั่งการเกี่ยวกับโครงการที่จะมีการใช้ประโยชน์ที่ดินหรือที่จะก่อสร้างอาคารตามมาตรา 44
1.4 การสั่งให้ดัดแปลง รื้อถอน หรือเคลื่อนย้ายอาคารตามมาตรา 57
1.5 การกําหนดจํานวนเงินค่าตอบแทนตามมาตรา 59 มาตรา 64 มาตรา 66 ซึ่งคณะกรรมการบริหารการผังเมืองส่วนท้องถิ่นมีอํานาจกําหนด และมาตรา 67
1.6 การคิดค่าใช้จ่ายในการรื้อถอนหรือเคลื่อนย้ายอาคารตามมาตรา 60
1.7 การคิดค่าใช้จ่ายในการดัดแปลงอาคารตามมาตรา 61
1.8 การจัดทําระบบสาธารณูปโภคและการกําหนดจํานวนเงินค่าตอบแทนในการใช้ที่ดินตามมาตรา 69
1.9 การสั่งให้ระงับการกระทําที่ฝ่าฝืน หรือการสั่งให้แก้ไขปรับปรุง หรือการสั่งให้ปฏิบัติให้ถูกต้องตามหลักเกณฑ์การใช้ประโยชน์ในทรัพย์สินตามมาตรา 97
ทั้งนี้ ให้คณะกรรมการ จํานวน 3 คณะ คือ คณะกรรมการอุทธรณ์ คณะกรรมการผังเมืองจังหวัด และคณะกรรมการผังเมืองบริหารการส่วนท้องถิ่น มีหน้าที่และอํานาจในการพิจารณาวินิจฉัยอุทธรณ์ รวมทั้งแจ้งผลการพิจารณาอุทธรณ์พร้อมด้วยเหตุผล และมาตรา 90 วรรคสอง บัญญัติให้การอุทธรณ์ตาม (1) และ (2) ให้ยื่นต่อคณะกรรมการอุทธรณ์ การอุทธรณ์ตาม (3) (4) (5) (7) (8) และ (9) ให้ยื่นต่อคณะกรรมการผังเมืองจังหวัด และการอุทธรณ์ตาม (6) ให้ยื่นต่อคณะกรรมการบริหารการผังเมืองส่วนท้องถิ่น ประกอบกับมาตรา 95 วรรคสอง บัญญัติให้หลักเกณฑ์และวิธีพิจารณาในการวินิจฉัยคําอุทธรณ์ให้เป็นไปตามที่กําหนดในกฎกระทรวง
2. ดังนั้น เพื่อกําหนดหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์ของคณะกรรมการอุทธรณ์ คณะกรรมการผังเมืองจังหวัด และคณะกรรมการบริหารการผังเมืองส่วนท้องถิ่น เพื่อใช้เป็นแนวทางในการดําเนินการเกี่ยวกับการอุทธรณ์ในกรณีผังเมืองรวมและผังเมืองเฉพาะ มท. จึงได้ยกร่างกฎกระทรวงว่าด้วยหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์เกี่ยวกับผังเมืองรวม และผังเมืองเฉพาะ พ.ศ. .... ขึ้น โดยได้ผ่านการพิจารณาจากคณะทํางานจัดทําอนุบัญญัติตามพระราชบัญญัติการผังเมือง (ปรับปรุงพระราชบัญญัติการผังเมือง พ.ศ. 2518) เพื่อพิจารณาจัดทําอนุบัญญัติในการกําหนดหลักเกณฑ์และวิธีดําเนินงานเพื่อให้สอดคล้องและเป็นไปตามหลักการของพระราชบัญญัติการผังเมือง พ.ศ. 2562 แล้ว
สาระสําคัญของร่างกฎกระทรวง
กําหนดหลักเกณฑ์และวิธีการในการยื่นอุทธรณ์และวิธีพิจารณาในการวินิจฉัยอุทธรณ์ของคณะกรรมการอุทธรณ์ คณะกรรมการผังเมืองจังหวัด และคณะกรรมการบริหารการผังเมืองส่วนท้องถิ่นในกรณีผังเมืองรวมและผังเมืองเฉพาะ ดังนี้
1. คําอุทธรณ์ต้องทําเป็นหนังสือ และอย่างน้อยต้องมีรายการดังต่อไปนี้ เช่น วัน เดือน ปี ที่ยื่นอุทธรณ์ คําสั่งหรือคําวินิจฉัยอันเป็นเหตุให้อุทธรณ์ พร้อมข้อเท็จจริง ข้อโต้แย้งหรือข้อกฎหมาย และเหตุผลที่ยกขึ้นอ้างอิงในคําอุทธรณ์โดยชัดแจ้ง
2. การยื่นคําอุทธรณ์ต่อคณะกรรมการอุทธรณ์ คณะกรรมการผังเมืองจังหวัด และคณะกรรมการบริหารการผังเมืองส่วนท้องถิ่น ในเขตกรุงเทพมหานคร ให้ผู้อุทธรณ์ยื่นที่สํานักการวางผังและพัฒนาเมือง กรุงเทพมหานคร สําหรับในเขตจังหวัดอื่นให้ยื่นที่สํานักงานโยธาธิการและผังเมืองจังหวัดแห่งท้องที่ที่เป็นเหตุให้มีการอุทธรณ์
3. การพิจารณาวินิจฉัยคําอุทธรณ์ของคณะกรรมการอุทธรณ์ กรณีที่คําอุทธรณ์ที่ยื่นตามมาตรา 90 (1) ให้คํานึงถึงนโยบายของผังเมืองรวมในสาระสําคัญเกี่ยวกับสุขลักษณะ ความปลอดภัยของประชาชน สวัสดิภาพของสังคม หรือประโยชน์สาธารณะ รวมทั้งกิจการที่มีการใช้ประโยชน์ที่ดิน สภาพของที่ดิน และทรัพย์สินอื่นที่เกี่ยวกับที่ดิน การลงทุน ประโยชน์หรือความเดือดร้อนรําคาญที่ประชาชนได้รับจากกิจการนั้น
4. การพิจารณาวินิจฉัยคําอุทธรณ์ของคณะกรรมการผังเมืองจังหวัด กรณีที่คําอุทธรณ์ที่ยื่นตามมาตรา 90 (3) ให้คํานึงถึงความประสงค์และโครงการของผู้อุทธรณ์ ให้เป็นไปตามหลักการของผังเมืองเฉพาะที่ได้รับความเห็นชอบจากคณะกรรมการผังเมือง พร้อมทั้งพิจารณาถึงเหตุผลของเจ้าพนักงานท้องถิ่นหรือกรมโยธาธิการและผังเมืองที่ปฏิเสธหรือสั่งให้มีการแก้ไขโครงการดังกล่าว และให้คํานึงถึงประโยชน์และความเดือดร้อนของประชาชนในบริเวณผังเมืองเฉพาะจะพึงได้รับ
5. การพิจารณาวินิจฉัยคําอุทธรณ์ของคณะกรรมการบริหารการผังเมืองส่วนท้องถิ่น กรณีที่ยื่นคําอุทธรณ์ตามมาตรา 90 (6) ให้พิจารณาวินิจฉัยในการดําเนินการรื้อถอน หรือเคลื่อนย้ายอาคารนั้นตามความเป็นจริงโดยประหยัดและคิดค่าใช้จ่ายจากเจ้าของหรือผู้ครอบครองอาคาร ค่าใช้จ่ายจะคิดหักจากเงินค่าตอบแทนตามมาตรา 59 ที่จะพึงจ่ายให้แก่เจ้าของหรือผู้ครอบครองอาคารนั้น แต่ต้องไม่มากกว่า เงินค่าตอบแทนที่ผู้อุทธรณ์จะพึงได้รับ
4. เรื่อง ร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําต้องเป็นไปตามมาตรฐาน พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอและให้ส่งสํานักงานคณะกรรมการกฤษฎีกาตรวจพิจารณาแล้วดําเนินการต่อไปได้
ทั้งนี้ อก. เสนอว่า
1. ตามที่ได้มีประกาศกระทรวงอุตสาหกรรม ฉบับที่ 6168 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเครื่องทําความสะอาดใช้ไอน้ํา เฉพาะด้านความปลอดภัย และกําหนดมาตรฐานผลิตภัณฑ์อุตสาหกรรมความปลอดภัยของเครื่องใช้ไฟฟ้าสําหรับที่อยู่อาศัยและเครื่องใช้ไฟฟ้าอื่นที่คล้ายกัน เล่ม 2 (79) ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐานเลขที่ มอก.60335 เล่ม 2 (79) ลงวันที่ 10 กุมภาพันธ์ พ.ศ. 2564 ต่อมา อก. โดย สํานักงานมาตรฐานผลิตภัณฑ์อุตสาหกรรม (สมอ.) เสนอให้แก้ไขมาตรฐานผลิตภัณฑ์อุตสาหกรรม เนื่องจากประกาศใช้เกิน 5 ปี และเพื่อให้สอดคล้องกับความก้าวหน้าทางวิชาการและมาตรฐานระหว่างประเทศที่ใช้ในปัจจุบัน โดยการรับมาตรฐานระหว่างประเทศ IEC 60335-2-79 Edition 4.0 2016-06 Household and similar electrical appliances-Safety-Part 2-79 : Particular requirements for high pressure cleaners and steam cleaners มาใช้ โดยวิธีพิมพ์ซ้ํา (Reprint) ในระดับเหมือนกันทุกประการ (Identical) ซึ่งคณะกรรมการวิชาการรายสาขา คณะที่ 12 เครื่องใช้ไฟฟ้า มีมติเห็นชอบและให้เสนอคณะกรรมการมาตรฐานผลิตภัณฑ์อุตสาหกรรมพิจารณาต่อไป
2. กมอ. ในการประชุมครั้งที่ 692-10/2563 เมื่อวันที่ 15 กันยายน 2563 เห็นชอบร่างมาตรฐานผลิตภัณฑ์อุตสาหกรรมความปลอดภัยของเครื่องใช้ไฟฟ้าสําหรับใช้ในที่อยู่อาศัยและเครื่องใช้ไฟฟ้าอื่นที่คล้ายกัน เล่ม 2 (79) - 2563 ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐานเลขที่ มอก.60335 เล่ม 2 (79) - 25XX และเห็นชอบให้ดําเนินการกําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําต้องเป็นไปตามมาตรฐานผลิตภัณฑ์อุตสาหกรรมความปลอดภัยของเครื่องใช้ไฟฟ้าสําหรับใช้ในที่อยู่อาศัยและเครื่องใช้ไฟฟ้าอื่นที่คล้ายกัน เล่ม 2 (79) ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐานเลขที่ มอก. 60335 เล่ม 2 (79) - 25XX โดยให้ สมอ. ดําเนินการเร่งด่วนเพื่อคุ้มครองความปลอดภัยของผู้บริโภค
3. อก. โดย สมอ. ได้ดําเนินการรับฟังความคิดเห็นตามมาตรา 18 แห่งพระราชบัญญัติมาตรฐานผลิตภัณฑ์อุตสาหกรรม พ.ศ. 2511 ผ่านเว้บไซต์ของ สมอ. (www.tisi.go.th) และเว็บไซต์กลางของภาครัฐ (www.lawamendment.go.th) และแจ้งไปยังกลุ่มผู้มีส่วนได้ส่วนเสียและผู้มีประโยชน์เกี่ยวข้อง ได้แก่ ผู้ทํา ผู้นําเข้า สภาอุตสาหกรรมแห่งประเทศไทย สภาหอการค้าแห่งประเทศไทย สมาคมต่าง ๆ ตลอดจนส่วนราชการที่เกี่ยวข้อง ซึ่งครบกําหนดแสดงความคิดเห็นเมื่อวันที่ 29 ตุลาคม 2563 ปรากฏว่ามีผู้แสดงความคิดเห็น รวม 3 ราย คือ วิศวกรรมสถานแห่งประเทศไทยในพระบรมราชูปถัมภ์ การไฟฟ้าฝ่ายผลิตแห่งประเทศไทยและการไฟฟ้านรครหลวง
4. คณะกรรมการมาตรฐานผลิตภัณฑ์อุตสาหกรรมได้พิจารณาข้อคิดเห็นของผู้แสดงความคิดเห็นดังกล่าวแล้ว และในการประชุมครั้งที่ 695-13/2563 วันที่ 15 ธันวาคม 2563 ได้เห็นชอบร่างมาตรฐานผลิตภัณฑ์อุตสาหกรรมความปลอดภัยของเครื่องใช้ไฟฟ้าสําหรับใช้ในที่อยู่อาศัยและเครื่องใช้ไฟฟ้าอื่นที่คล้ายกัน เล่ม 2 (79) ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐานเลขที่ มอก.60335 เล่มที่ 2 (79) - 25XX ตามเนื้อหาเดิม และเห็นชอบให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําต้องเป็นไปตามมาตรฐาน เลขที่ มอก.60335 เล่ม 2 (79) - 25XX ต่อไป ซึ่ง สมอ. ได้แจ้งให้ผู้แสดงความคิดเห็นทราบแล้ว
5. อก. โดย สมอ. ได้จัดทําประกาศกระทรวงอุตสาหกรรม ฉบับที่ 6168 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ํา เฉพาะด้านความปลอดภัย และกําหนดมาตรฐานผลิตภัณฑ์อุตสาหกรรมความปลอดภัยของเครื่องใช้ไฟฟ้าสําหรับใช้ในที่อยู่อาศัย และเครื่องใช้ไฟฟ้าอื่นที่คล้ายกัน เล่ม 2 (79) ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐาน เลขที่ มอก.60335 เล่มที่ 2 (79) - 2563 ลงวันที่ 10 กุมภาพันธ์ พ.ศ. 2564
6. อก. ได้จัดทําผลกระทบจากการบังคับใช้ร่างกฎกระทรวงดังกล่าว ดังนี้
6.1 ผู้ซึ่งได้รับผลกระทบ
ผู้ทํา ผู้นําเข้า และผู้จําหน่ายผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ํา
6.2 ผลกระทบด้านเศรษฐกิจ
เป็นการส่งเสริมผู้ประกอบการและเพิ่มขีดความสามารถในการแข่งขันของผู้ทําผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําในประเทศ ซึ่งผลิตภัณฑ์อุตสาหกรรมดังกล่าวจะมีคุณภาพ มีความปลอดภัย และทันสมัย
6.3 ผลกระทบด้านสังคม
ทําให้ผู้บริโภคได้ใช้ผลิตภัณฑ์อุตสาหกรรมเครื่องทําความมสะอาดใช้ความดันสูงและเครื่องทําความสะอาดใช้ไอน้ํา มีความปลอดภัย และทันสมัย
6.4 ผลกระทบด้านสิทธิเสรีภาพของบุคคล
ผู้ทําหรือผู้นําเข้าผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ํา และผู้รับใบอนุญาตทําหรือนําเข้า จะต้องยื่นคําขอรับใบอนุญาตตามมาตรฐานที่กําหนดใหม่ก่อนวันที่กระทรวงกําหนดให้ผลิตภัณฑ์อุตสาหกรรมดังกล่าวต้องเป็นไปตามมาตรฐานมีผลใช้บังคับตามมาตรา 27 (3) แห่งพระราชบัญญัติมาตรฐานผลิตภัณฑ์อุตสาหกรรม พ.ศ. 2511 และผู้จําหน่ายจะต้องจําหน่ายผลิตภัณฑ์อุตสาหกรรมดังกล่าวที่ได้รับใบอนุญาต และเป็นไปตามมาตรฐาน
6.5 ประโยชน์ที่ประชาชนและสังคมจะได้รับ
เป็นการส่งเสริมและเพิ่มขีดความสามารถในการแข่งขันของผู้ทําและผู้นําเข้าผลิตภัณฑ์อุตสาหกรรมดังกล่าว โดยจะทําให้ประชาชนจะได้ใช้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําที่มีคุณภาพ มีความปลอดภัยและทันสมัย
สาระสําคัญของร่างกฎกระทรวง
กําหนดให้ผลิตภัณฑ์อุตสาหกรรมเครื่องทําความสะอาดใช้ความดันสูงและเครื่องทําความสะอาดใช้ไอน้ําต้องเป็นไปตามมาตรฐานผลิตภัณฑ์อุตสาหกรรม ความปลอดภัยของเครื่องใช้ไฟฟ้าสําหรับใช้ในที่อยู่อาศัยและเครื่องใช้ไฟฟ้าอื่นที่คล้ายกัน เล่ม 2 (79) ข้อกําหนดเฉพาะสําหรับเครื่องทําความสะอาดใช้ความดันสูงและเครื่องทําความสะอาดใช้ไอน้ํา มาตรฐานเลขที่ มอก.60335 เล่ม 2 (79) - 2563 โดยให้มีผลใช้บังคับเมื่อพ้นกําหนดหกสิบวันนับแต่วันประกาศในราชกิจจานุเบกษาเป็นต้นไป
5. เรื่อง ร่างพระราชบัญญัติว่าด้วยการเข้ามามีส่วนร่วมของประชาชนในการแสดงความคิดเห็น และการเยียวยาที่จําเป็นอันเกิดจากผลกระทบของการทําหนังสือสัญญาตามมาตรา 178 วรรคสาม ของรัฐธรรมนูญแห่งราชอาณาจักรไทย พ.ศ. ....
คณะรัฐมนตรีมีมติอนุมัติหลักการร่างพระราชบัญญัติว่าด้วยการเข้ามามีส่วนร่วมของประชาชนในการแสดงความคิดเห็น และการเยียวยาที่จําเป็นอันเกิดจากผลกระทบของการทําหนังสือสัญญาตามมาตรา 178 วรรคสาม ของรัฐธรรมนูญแห่งราชอาณาจักรไทย พ.ศ. .... ตามที่กระทรวงการต่างประเทศ (กต.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับข้อสังเกตและความเห็นของกระทรวงการคลัง กระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงยุติธรรม และสํานักงานสภาพัฒนาการเศรษฐกิจและสังคมแห่งชาติ ไปประกอบการพิจารณา แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป
ทั้งนี้ ร่างพระราชบัญญัติที่ กต. เสนอ เป็นการกําหนดหลักเกณฑ์และวิธีการที่ประชาชนจะเข้ามามีส่วนร่วมในการแสดงความคิดเห็น และได้รับการเยียวยาที่จําเป็นอันเกิดจากผลกระทบของการทําหนังสือสัญญาที่อาจมีผลกระทบต่อความมั่นคงทางเศรษฐกิจ สังคม หรือการค้า หรือการลงทุนของประเทศอย่างกว้างขวาง ตามมาตรา 178 วรรคสาม ของรัฐธรรมนูญแห่งราชอาณาจักรไทย ซึ่งเป็นการดําเนินการเพื่อให้เป็นไปตามมาตรา 178 วรรคสี่ ของรัฐธรรมนูญแห่งราชอาณาจักรไทย
สาระสําคัญของร่างพระราชบัญญัติ
1. กําหนดให้ในการทําหนังสือสัญญาที่อาจมีผลกระทบอย่างกว้างขวาง ให้หน่วยงานที่รับผิดชอบจัดให้มีการรับฟังความคิดเห็นของประชาชน และวิเคราะห์ผลกระทบที่อาจเกิดขึ้นจากการทําหนังสือสัญญานั้น รวมทั้งเปิดเผยผลการรับฟังความคิดเห็นและการวิเคราะห์นั้นแก่ประชาชน ก่อนเสนอให้คณะรัฐมนตรีให้ความเห็นชอบ โดยอย่างน้อยต้องรับฟังความคิดเห็นผ่านระบบเทคโนโลยีสารสนเทศของหน่วยงานที่รับผิดชอบนั้น และให้ใช้วิธีการอย่างหนึ่งหรือหลายวิธีดังต่อไปนี้ด้วย เช่น การจัดประชุมรับฟังความคิดเห็น การสัมภาษณ์ หรือการเชิญให้เข้าร่วมชี้แจงหรือแสดงความคิดเห็น การสํารวจความคิดเห็น และวิธีการอื่นใดที่หน่วยงานที่รับผิดชอบเห็นว่าเหมาะสม ทั้งนี้ ระยะเวลาในการรับฟังความคิดเห็นจะต้องไม่น้อยกว่า 15 วัน
2. กําหนดให้หน่วยงานที่รับผิดชอบนําหลักการหรือประเด็นสําคัญของหนังสือสัญญาที่อาจมีผลกระทบอย่างกว้างขวางไปรับฟังความคิดเห็น โดยต้องประกาศวิธีการรับฟังความคิดเห็น ระยะเวลาเริ่มต้นและสิ้นสุดในการรับฟังความคิดเห็น รวมทั้งข้อมูลประกอบการรับฟังความคิดเห็น ได้แก่ เหตุผลความจําเป็นและวัตถุประสงค์ของการทําหนังสือสัญญา หัวข้อและสาระสําคัญของหนังสือสัญญา ผลประโยชน์และผลกระทบ (ถ้ามี) และแนวทางรองรับและมาตรการเยียวยาผู้ที่ได้รับผลกระทบ (ถ้ามี) ทั้งนี้ หากหน่วยงานที่รับผิดชอบพิจารณาแล้วว่าการเปิดเผยข้อมูลดังกล่าวจะก่อให้เกิดความเสียหายต่อประโยชน์ส่วนรวมของประเทศหรือประชาชน หรือต่อความมั่นคงของประเทศ ความสัมพันธ์ระหว่างประเทศ หรือกระทบต่อท่าทีของไทยในการเจรจา ให้เปิดเผยข้อมูลเพียงเท่าที่จะไม่ก่อให้เกิดความเสียหายเช่นว่านั้น
3. เมื่อหนังสือสัญญาที่อาจมีผลกระทบอย่างกว้างขวางมีผลใช้บังคับแล้ว และการปฏิบัติตามหนังสือสัญญานั้นก่อให้เกิดผลกระทบต่อความมั่นคงทางเศรษฐกิจ สังคม หรือการค้า หรือการลงทุนของประเทศอย่างกว้างขวาง หากหน่วยงานที่รับผิดชอบยังมิได้เสนอแนะมาตรการเยียวยาหรือได้เสนอแนะมาตรการเยียวยาไว้แต่ไม่เพียงพอ ให้หน่วยงานที่รับผิดชอบร่วมกับหน่วยงานของรัฐที่เกี่ยวข้องเสนอแนะมาตรการเยียวยาที่จําเป็นต่อคณะรัฐมนตรีเพื่อให้ความเห็นชอบ ซึ่งอาจเป็นมาตรการทางการเงิน หรือที่ไม่เป็นเงินก็ได้ หากเป็นมาตรการเยียวยาทางการเงิน ให้หน่วยงานที่ต้องดําเนินการเยียวยาเสนอประมาณการค่าใช้จ่ายสําหรับมาตรการนั้นต่อคณะรัฐมนตรีเพื่อให้ความเห็นชอบด้วย และให้หน่วยงานที่รับผิดชอบเผยแพร่มาตรการเยียวยาที่คณะรัฐมนตรีให้ความเห็นชอบแล้วให้ทราบเป็นการทั่วไป โดยอย่างน้อยต้องเผยแพร่ผ่านระบบเทคโนโลยีสารสนเทศของหน่วยงานที่รับผิดชอบนั้น นอกจากนี้ หากหน่วยงานที่รับผิดชอบเห็นว่ามาตรการเยียวยานั้นไม่มีความจําเป็นอีกต่อไป ให้หน่วยงานที่รับผิดชอบเสนอเรื่องต่อคณะรัฐมนตรีเพื่อขอความเห็นชอบในการยกเลิกมาตรการเยียวยา
6. เรื่อง ร่างพระราชบัญญัติล้มละลาย (ฉบับที่ ..) พ.ศ. .... (กระบวนพิจารณาเกี่ยวกับการฟื้นฟูกิจการของลูกหนี้)
คณะรัฐมนตรีมีมติอนุมัติหลักการร่างพระราชบัญญัติล้มละลาย (ฉบับที่ ..) พ.ศ. .... (กระบวนพิจารณาเกี่ยวกับการฟื้นฟูกิจการของลูกหนี้) และผลักดันให้เป็นกฎหมายที่ต้องปฏิรูปในระยะเร่งด่วน เพื่อฟื้นฟูเศรษฐกิจหลังการแพร่ระบาดโรคติดเชื้อไวรัสโคโรนา 2019 (โควิด-19) ตามที่กระทรวงยุติธรรม (ยธ.) เสนอ และ ให้ส่งสํานักงานคณะกรรมการกฤษฎีกาตรวจพิจารณา โดยให้รับข้อสังเกตและความเห็นของสํานักงานคณะกรรมการกํากับหลักทรัพย์และตลาดหลักทรัพย์ และสํานักงานส่งเสริมวิสาหกิจขนาดกลางและขนาดย่อมไปประกอบการพิจารณา แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป และให้ ยธ. ร่วมกับหน่วยงานที่เกี่ยวข้องรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไป
ทั้งนี้ ร่างพระราชบัญญัติที่ ยธ. เสนอ เป็นการแก้ไขเพิ่มเติมพระราชบัญญัติล้มละลาย พุทธศักราช 2483 โดยแก้ไขเพิ่มเติมจํานวนหนี้ของลูกหนี้ซึ่งเป็นบริษัทจํากัด บริษัทมหาชนจํากัด หรือนิติบุคคลอื่นตามที่กําหนดไว้ในกฎกระทรวง ที่สามารถร้องขอให้มีการฟื้นฟูกิจการได้ จาก “จํานวนไม่น้อยกว่า 10 ล้านบาท” เป็น “ไม่น้อยกว่า 50 ล้านบาท” กําหนดกระบวนพิจารณาเกี่ยวกับการฟื้นฟูกิจการของลูกหนี้ที่มีลักษณะเป็นวิสาหกิจขนาดกลางและขนาดย่อม และกระบวนพิจารณาเกี่ยวกับการฟื้นฟูกิจการแบบเร่งรัด เพื่อให้สอดคล้องกับสภาวะเศรษฐกิจในปัจจุบันและให้ความช่วยเหลือลูกหนี้ได้อย่างทั่วถึงและมีประสิทธิภาพ รวมทั้งผลักดันให้เป็นกฎหมายที่ต้องปฏิรูปในระยะเร่งด่วน เพื่อฟื้นฟูเศรษฐกิจหลังการแพร่ระบาดโรคติดเชื้อไวรัสโคโรนา 2019 (โควิด-19)
สาระสําคัญของร่างพระราชบัญญัติ
1. กําหนดให้เมื่อลูกหนี้ซึ่งเป็นบริษัทจํากัด บริษัทมหาชนจํากัด หรือนิติบุคคลอื่น ตามที่กําหนดไว้ในกฎกระทรวงมีหนี้สินล้นพ้นตัวหรือไม่สามารถที่จะชําระหนี้ตามกําหนดได้ และเป็นหนี้เจ้าหนี้คนเดียวหรือหลายคนรวมกันเป็นจํานวนแน่นอนไม่น้อยกว่า 50 ล้านบาท ไม่ว่าหนี้นั้นจะถึงกําหนดชําระโดยพลันหรือในอนาคตก็ตาม ถ้ามีเหตุอันสมควรและมีช่องทางที่จะฟื้นฟูกิจการของลูกหนี้ บุคคลตามมาตรา 90/4 ได้แก่ เจ้าหนี้ซึ่งอาจเป็นคนเดียวหรือหลายคนรวมกันและมีจํานวนหนี้แน่นอนไม่น้อยกว่าห้าสิบล้านบาท ลูกหนี้ซึ่งมีลักษณะตามมาตรา 90/3 ธนาคารแห่งประเทศไทยในกรณีที่ลูกหนี้เป็นธนาคารพาณิชย์ บริษัทเงินทุน บริษัทเงินทุนหลักทรัพย์ บริษัทเครดิตฟองซิเอร์ สํานักงานคณะกรรมการกํากับหลักทรัพย์และตลาดหลักทรัพย์ในกรณีที่ลูกหนี้เป็นบริษัทหลักทรัพย์ กรมการประกันภัยในกรณีที่ลูกหนี้เป็นบริษัทประกันวินาศภัยหรือบริษัทประกันชีวิต และหน่วยงานของรัฐที่มีอํานาจหน้าที่กํากับดูแลการประกอบกิจการของลูกหนี้ตามที่กําหนดในกฎกระทรวง อาจยื่นคําร้องขอต่อศาลให้มีการฟื้นฟูกิจการได้
2. กําหนดกระบวนพิจารณาเกี่ยวกับการฟื้นฟูกิจการของลูกหนี้ที่เป็นวิสาหกิจขนาดกลางและขนาดย่อม
2.1 กําหนดให้ยกเลิกเงื่อนไขที่กําหนดให้ลูกหนี้ที่ประกอบธุรกิจที่เป็นวิสาหกิจขนาดกลางและขนาดย่อมต้องขึ้นทะเบียนกับสํานักงานส่งเสริมวิสาหกิจขนาดกลางและขนาดย่อม หรือที่จดทะเบียนกับหน่วยงานอื่นของรัฐ จึงจะสามารถร้องขอให้ฟื้นฟูกิจการได้
2.2 กําหนดให้ลูกหนี้สามารถยื่นคําร้องขอฟื้นฟูกิจการของลูกหนี้ได้ โดยที่ลูกหนี้ยังไม่ต้องจัดทําแผนฟื้นฟูกิจการเสนอศาลเพื่อพิจารณาให้ความเห็นชอบ และกําหนดให้มีการพักชําระหนี้เมื่อศาลมีคําสั่งให้ฟื้นฟูกิจการ ทั้งนี้ ลูกหนี้สามารถยื่นคําร้องขอคุ้มครองชั่วคราวก่อนศาลมีคําสั่งฟื้นฟูกิจการได้
3. กําหนดให้มีกระบวนพิจารณาเกี่ยวกับการฟื้นฟูกิจการแบบเร่งรัดซึ่งเป็นการเปิดโอกาสให้ลูกหนี้ในคดีฟื้นฟูกิจการ ได้แก่ ลูกหนี้ที่เป็นองค์กรธุรกิจขนาดใหญ่ และลูกหนี้ที่เป็นวิสาหกิจขนาดกลางและขนาดย่อม สามารถเลือกยื่นคําร้องขอให้มีการฟื้นฟูกิจการของลูกหนี้แบบเร่งรัดได้ โดยแนบแผนพร้อมหลักฐานแสดงว่าเจ้าหนี้ได้มีมติยอมรับแผนแล้ว (prepackaged plus) ตามหลักเกณฑ์ที่กฎหมายกําหนดต่อศาล โดยให้ศาลพิจารณาคําร้องขอดังกล่าวเป็นการด่วน และถ้าได้ความจริงและมีเหตุอันสมควรที่จะฟื้นฟูกิจการและแผนเข้าหลักเกณฑ์ตามที่กฎหมายกําหนด ทั้งลูกหนี้ยื่นคําร้องขอโดยสุจริต ให้ศาลมีคําสั่งให้ฟื้นฟูกิจการและเห็นชอบด้วยแผน แต่หากศาลมีคําสั่งยกคําร้องขอเพราะแผนไม่เข้าหลักเกณฑ์ที่จะสามารถให้ความเห็นชอบได้ ลูกหนี้อาจยื่นคําร้องขอให้มีการฟื้นฟูกิจการของลูกหนี้อีกได้ โดยไม่ติดเงื่อนไขข้อห้ามเรื่องระยะเวลา 6 เดือนนับแต่วันที่ศาลยกคําร้องขอกระบวนการพิจารณาเกี่ยวกับการฟื้นฟูกิจการแบบเร่งรัด
เศรษฐกิจ สังคม
7. เรื่อง ขออนุมัติกู้เงินเพื่อเสริมสภาพคล่องทางการเงิน ประจําปีงบประมาณ พ.ศ. 2565 ขององค์การขนส่งมวลชนกรุงเทพ
คณะรัฐมนตรีมีมติอนุมัติตามที่กระทรวงคมนาคม (คค.) เสนอให้องค์การขนส่งมวลชนกรุงเทพ (ขสมก.) กู้เงินเพื่อเสริมสภาพคล่องทางการเงิน ประจําปีงบประมาณ พ.ศ. 2565 รวมจํานวน 7,803.718 ล้านบาท และให้กระทรวงการคลัง (กค.) เป็นผู้ค้ําประกันเงินกู้ กําหนดวิธีการกู้เงิน เงื่อนไข และรายละเอียดต่าง ๆ ในการกู้เงิน
สาระสําคัญของเรื่อง
กระทรวงคมนาคมเสนอคณะรัฐมนตรีพิจารณาอนุมัติให้องค์การขนส่งมวลชนกรุงเทพ (ขสมก.) กู้เงินเพื่อเสริมสภาพคล่องทางการเงิน ประจําปีงบประมาณ พ.ศ. 2565 วงเงิน 7,803.718 ล้านบาท เพื่อนําไปชําระค่าเชื้อเพลิง ค่าเหมาซ่อม และเป็นเงินสดหมุนเวียนเพื่อเสริมสภาพคล่องทางการเงิน โดยให้กระทรวงการคลังเป็นผู้ค้ําประกันเงินกู้ และกําหนดรายละเอียดต่าง ๆ ในการกู้เงิน ซึ่งการกู้เงินของ ขสมก. ในครั้งนี้จะทําให้สามารถประหยัดค่าดอกเบี้ยค้างชําระได้ปีละ 232.594 ล้านบาท หรือร้อยละ 85.29 ต่อปี (หากไม่กู้เงินเพื่อชําระหนี้ดังกล่าว จะต้องชําระดอกเบี้ยค้างชําระ จํานวน 272.721 ล้านบาทต่อปี) โดยกระทรวงการคลัง สํานักงบประมาณ และสํานักงานสภาพัฒนาการเศรษฐกิจและสังคมแห่งชาติพิจารณาแล้วเห็นชอบและมีความเห็นเพิ่มเติม โดยเฉพาะในประเด็นที่ให้ ขสมก. เร่งทบทวนแนวทางการปฏิรูปและจัดทําร่างแผนฟื้นฟูกิจการ ขสมก. (ฉบับปรับปรุงใหม่) ให้แล้วเสร็จโดยเร็ว รวมถึงให้รัฐบาลชดเชยผลขาดทุนรายปีให้แก่ ขสมก. ตามพระราชกฤษฎีกาจัดตั้งองค์การขนส่งมวลชนกรุงเทพ พ.ศ. 2519 มาตรา 11 ตามจํานวนเท่าที่จําเป็น และดอกเบี้ยที่เกิดจากการกู้เพื่อชดเชยผลขาดทุนดังกล่าวด้วย
8. เรื่อง ขอความเห็นชอบการกู้เงินในประเทศเพื่อเป็นเงินลงทุนสําหรับการลงทุนในแผนงานระยะยาวใหม่ ปี 2564 ของการไฟฟ้าส่วนภูมิภาค
คณะรัฐมนตรีมีมติเห็นชอบให้การไฟฟ้าส่วนภูมิภาค (กฟภ.) กู้เงินในประเทศเพื่อเป็นเงินลงทุนสําหรับการลงทุนในแผนงานระยะยาวใหม่ ปีงบประมาณ พ.ศ. 2564 จํานวน 7 แผนงาน ภายในกรอบวงเงินรวม 13,395 ล้านบาท โดยให้ทยอยดําเนินการกู้เงินตามความจําเป็นรายปีจนกว่าการดําเนินงานจะแล้วเสร็จ ตามที่กระทรวงมหาดไทย (มท.) เสนอ
สาระสําคัญของเรื่อง
มท. (กฟภ.) รายงานว่า
1. กฟภ. ขอกู้เงินในประเทศเพื่อเป็นเงินลงทุนสําหรับการลงทุนในแผนงานระยะยาวใหม่ ประจําปีงบประมาณ พ.ศ. 2564 จํานวน 7 แผนงาน ภายในกรอบวงเงินรวม 13,395 ล้านบาท โดย กฟภ. จะทยอยดําเนินการกู้เงินตามความจําเป็นจนกว่างานจะแล้วเสร็จ ซึ่งคณะกรรมการการไฟฟ้าส่วนภูมิภาคในการประชุมครั้งที่ 2/2563 เมื่อวันที่ 19 กุมภาพันธ์ 2563 มีมติเห็นชอบให้ กฟภ. กู้เงินในประเทศเพื่อเป็นเงินลงทุนในแผนงานดังกล่าวแล้ว ทั้งนี้ แผนงานดังกล่าวเป็นแผนงานภายใต้กรอบและงบลงทุนของรัฐวิสาหกิจ ประจําปีงบประมาณ พ.ศ. 2564 ที่คณะรัฐมนตรีมีมติ (29 กันยายน 2563) เห็นชอบด้วยแล้ว
2. รายละเอียดของแผนงานภายใต้กรอบและงบลงทุนของรัฐวิสาหกิจประจําปีงบประมาณ พ.ศ. 2564 จํานวน 7 แผนงาน สรุปได้ ดังนี้
หน่วย : ล้านบาท
แผนงานระยะยาวใหม่/การดําเนินการ
ระยะเวลา
ดําเนินการ (พ.ศ.)
วงเงินรวม
แหล่งเงินทุน
เงินกู้ในประเทศ
(ร้อยละ 75)
เงินรายได้
(ร้อยละ 25)
1) แผนงานปรับปรุงและเพิ่มประสิทธิภาพสถานีไฟฟ้า ปี 2564 : เป็นการปรับปรุงอุปกรณ์ในสถานีไฟฟ้าที่มีอายุการใช้งานมานานและเริ่มมีการเสื่อมสภาพ เช่น หม้อแปลงไฟฟ้ากําลัง สวิตช์เกียร์ สายเคเบิลใต้ดิน เป็นต้น ให้มีความพร้อมสําหรับการให้บริการจําหน่ายกระแสไฟฟ้าอย่างต่อเนื่อง เพื่อความมั่นคงในระบบการจ่ายไฟฟ้าการป้องกันปัญหาไฟฟ้าดับ และการสูญเสียโอกาสในการจ่ายไฟฟ้าของสถานีไฟฟ้า รวมทั้งเป็นการปรับปรุงเทคโนโลยีระบบควบคุมและระบบป้องกันให้ทันสมัย เพื่อป้องกันผลกระทบต่อชีวิตและทรัพย์สินที่เกิดจากกระแสไฟฟ้าขัดข้องในระบบการจ่ายไฟฟ้า
การดําเนินการ : สถานีไฟฟ้า จํานวน 109 แห่ง ในพื้นที่ของ กฟภ. ทั้ง 12 เขตทั่วประเทศ
2564 - 2569
(6 ปี)
2,590.88
1,943.00
647.88
2) แผนงานปรับปรุงอุปกรณ์ควบคุมในระบบจําหน่าย (FRTU-RCS Interface) ระยะที่ 1 : เป็นการปรับปรุง
อุปกรณ์ซึ่งเสื่อมสภาพและมีอายุการใช้งานมานานกว่า 10 ปี โดยการปรับปรุงอุปกรณ์ดังกล่าวในครั้งนี้ จะช่วยลดระยะเวลาการเกิดกระแสไฟฟ้าขัดข้อง เพิ่มประสิทธิภาพการจ่ายกระแสไฟฟ้า และป้องกันผลกระทบต่อชีวิตและทรัพย์สินที่เกิดจากกระแสไฟฟ้าขัดข้องในระบบการจ่ายไฟฟ้า รวมทั้งเป็นการปรับปรุงเทคโนโลยีอุปกรณ์ดังกล่าวให้ทันสมัยมากขึ้น เพิ่มประสิทธิภาพการจ่ายกระแสฟฟ้าให้ระบบควบคุมการจ่ายไฟฟ้าเป็นไปอย่างมีประสิทธิภาพ
การดําเนินการ : ปรับปรุงอุปกรณ์ควบคุมในระบบจําหน่าย จํานวน 2,890 ชุด
2564 - 2567
(4 ปี)
144.23
108.00
36.23
3) แผนงานจัดหาอุปกรณ์/ป้องกัน/ตัดตอน/อุปกรณ์ประกอบในระบบจําหน่ายและสายส่งไฟฟ้า และอุปกรณ์สํารองสําหรับสายเคเบิลใต้ดิน/ใต้น้ํา : เป็นการจัดหาอุปกรณ์ไฟฟ้าเพิ่มเติมจากแผนงานจัดหาอุปกรณ์ไฟฟ้าทดแทนสําหรับการจัดการทรัพย์สิน ระบบจําหน่าย และสายส่งไฟฟ้า ปี 2564 - 2569 เพื่อให้มีอุปกรณ์เพียงพอต่อการใช้งาน รวมทั้งเป็นการเปลี่ยนเพื่อทดแทนของเดิมที่ชํารุด เสื่อมสภาพ หรือเป็นอุปกรณ์สํารองไว้ใช้งานกรณีซ่อมแซมฉุกเฉิน ซึ่งจะส่งเสริมให้งานบํารุงรักษาเป็นไปอย่างต่อเนื่องและมีประสิทธิภาพ
การดําเนินการ เช่น จัดหาอุปกรณ์ไฟฟ้าเพื่อทดแทนที่ชํารุดและเสื่อมสภาพในระบบจําหน่าย 22/33 kV และสายส่ง 115 kV จัดหาอุปกรณ์ไฟฟ้าสํารองไว้ใช้งานกรณีซ่อมแซมฉุกเฉินในระบบจําหน่าย 22/33 kV และสายส่ง 115 kV ใต้ดิน/ใต้น้ํา เป็นต้น
2564 – 2569
(6 ปี)
1,777.71
1,333.00
444.71
4) แผนงานจัดหายานพาหนะของ กฟภ. ปี 2564 - 2566 : เป็นการจัดหายานพาหนะเพื่อทดแทนยานพาหนะ คันเก่าให้ได้ล่วงหน้าก่อนที่ยานพาหนะคันเก่าจะมีอายุครบ 15 ปี และจัดหาเพิ่มเติมให้เป็นไปตามกรอบจํานวน ที่สามารถมีได้ เพื่อเพิ่มประสิทธิภาพในการปฏิบัติงานของ กฟภ. ให้มีความพร้อมในการปฏิบัติงาน
การดําเนินการ : จัดหายานพาหนะจํานวน 252 คัน ได้แก่ (1) รถบรรทุก 3 ตัน (2) รถบรรทุก 4 ตัน ติดกระเช้า(3) รถบรรทุก 6 ตัน ติดเครนพับ (4) รถกระเช้าฮอทไลน์ 115 kV และ ๒๒ kV (5) รถบรรทุกน้ํา 12,000 ลิตร และ (6) รถพ่วงฉีดน้ํา
2564 – 2566
(3 ปี)
823.30
617.00
206.30
(5) แผนงานปฏิบัติการดิจิทัลด้านสื่อสารและโทรคมนาคม ของ กฟภ. ปี 2564 : เป็นการกําหนดกรอบแนวทาง ในการพัฒนาระบบสื่อสารของ กฟภ. ในการสนับสนุนการขับเคลื่อนขององค์กรให้มีมาตรฐานและมีความมั่นคง ปลอดภัยรองรับการเติบโตของธุรกิจ เช่น พัฒนาระบบสื่อสารของ กฟภ. ให้มีช่องสัญญาณ (Bandwidth) เพียงพอต่อการใช้งาน ปรับเปลี่ยนกระบวนการบริการจัดการเทคโนโลยีดิจิทัลให้มีความรวดเร็วและตอบสนองความต้องการของสายงานต่าง ๆ ยกระดับการบริการลูกค้าให้สะดวกรวดเร็วและมีความทันสมัยยิ่งขึ้น เป็นต้น
การดําเนินการ เช่น ขยายโครงข่ายเคเบิลใยแก้วนําแสง ปรับปรุงระบบวิทยุสื่อสาร จัดซื้อพร้อมติดตั้งระบบตรวจสอบสภาพแวดล้อมห้องสื่อสาร ระยะที่ 2 เป็นต้น
2564 – 2566
(3 ปี)
1,261.45
946.00
315.45
6) แผนงานจัดหามิเตอร์ Electronic สับเปลี่ยนทดแทนมิเตอร์จานหมุน : เป็นการนํามิเตอร์อิเล็กทรอนิกส์มาใช้งานทดแทนการใช้งานมิเตอร์จานหมุน เนื่องจากการปรับเปลี่ยนเทคโนโลยีการผลิตไฟฟ้าและอุปกรณ์เครื่องใช้ไฟฟ้าที่เปลี่ยนไปในปัจจุบัน ซึ่งการนํามิเตอร์อิเล็กทรอนิกส์มาใช้งานจะส่งผลให้การดําเนินงานของ กฟภ. มีประสิทธิภาพสูงขึ้น เนื่องจากมิเตอร์อิเล็กทรอนิกส์สามารถเก็บข้อมูลการใช้ไฟฟ้าได้อย่างแม่นยํามากกว่ามิเตอร์แบบจานหมุน ทําให้การคิดค่าไฟฟ้ามีความเที่ยงตรงและแม่นยํามากขึ้น นอกจากนี้ยังเป็นการรองรับการดําเนินธุรกิจการขายไฟฟ้าในอนาคตทั้งในด้านการซื้อขายเสรี หรือการใช้รถยนต์พลังงานไฟฟ้า (Electric Vehicle : EV) ซึ่งมีการใช้กระแส
ไฟฟ้าบางช่วงเวลาเป็นจํานวนมาก
การดําเนินการ : จัดหามิเตอร์อิเล็กทรอนิกส์เพื่อสับเปลี่ยนแทนมิเตอร์จานหมุน จํานวน 4,500,000 เครื่อง ในพื้นที่ให้บริการของ กฟภ. ทั้ง 12 เขต
2564 – 2566
(3 ปี)
7,664.13
5,748.00
1,916.13
7) แผนงานปรับปรุงระบบไฟฟ้าเป็นเคเบิลใต้ดิน 1 จังหวัด 1 ถนน เพื่อเฉลิมพระเกียรติ : เป็นการนําสายไฟฟ้าลงใต้ดิน หรือปรับปรุงย้ายแนวระบบไฟฟ้า เพื่อสนับสนุนการดําเนินโครงการและการจัดกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก โดยต้องเป็นถนนที่อยู่ในพื้นที่ที่จะใช้จัดกิจกรรมเฉลิมพระเกียรติของจังหวัด กําหนดระยะทางจังหวัดละประมาณ 1 กิโลเมตร ซึ่ง กฟภ. จะเป็นผู้ลงทุนปรับปรุงระบบไฟฟ้าเป็นเคเบิลใต้ดินทั้งงานไฟฟ้าและงานโยธายกเว้นงานติดตั้งไฟส่องสว่าง หรือเป็นถนนที่ต้องได้รับอนุญาต และสามารถส่งมอบพื้นที่ให้ กฟภ. สําหรับปรับปรุงระบบไฟฟ้าเป็นเคเบิลใต้ดินจากหน่วยงานที่เกี่ยวข้อง ทั้งนี้ วงเงินลงทุนจังหวัดละ ไม่เกิน 58 ล้านบาท
การดําเนินการ : ดําเนินการใน 74 จังหวัด ที่อยู่ในความรับผิดชอบของ กฟภ.
2564 – 2566
(3 ปี)
3,602.56
2,700.00
902.56
รวมทั้งสิ้น 7 แผนงาน
17,864.26
13,395.00
4,469.26
9. เรื่อง การแก้ไขปัญหาผู้ได้รับผลกระทบจากโครงการอ่างเก็บน้ําแม่มอก อันเนื่องมาจากพระราชดําริจังหวัดลําปาง
คณะรัฐมนตรีมีมติอนุมัติและเห็นชอบ ดังนี้
1. อนุมัติให้กระทรวงเกษตรและสหกรณ์ (กษ.) โดยกรมชลประทาน จ่ายเงินค่าชดเชยให้แก่ราษฎรผู้ได้รับผลกระทบจากการดําเนินงานโครงการของรัฐ กรณีโครงการอ่างเก็บน้ําแม่มอก อันเนื่องมาจากพระราชดําริ จังหวัดลําปาง จากการเข้าทําประโยชน์ในแปลงจัดสรรที่ดินไม่ได้ จํานวน 103 ราย ในอัตรา 20,000 บาทต่อราย ตามความเห็นของคณะกรรมการร่วมระหว่างภาคราชการและผู้แทนเกษตรกรที่ได้รับผลกระทบจากการดําเนินงานโครงการของรัฐ ในการประชุมครั้งที่ 1/2563 เมื่อวันที่ 16 มกราคม 2563 แนวทางที่ 2 ที่ให้มีการเยียวยาตามคําพิพากษาของศาลปกครองสูงสุด ในส่วนของอัตราดอกเบี้ย เห็นสมควรกําหนดให้สอดคล้องกับอัตราดอกเบี้ยที่กําหนดในประมวลกฎหมายแพ่งและพาณิชย์ซึ่งแก้ไขเพิ่มเติมโดยพระราชกําหนดแก้ไขเพิ่มเติมประมวลกฎหมายแพ่งและพาณิชย์ พ.ศ. 2564 นับแต่วันถัดจากวันที่ราษฎรร้องเรียนเป็นต้นไปจนกว่าจะชําระเงินค่าชดเชยเสร็จสิ้น
2. เห็นชอบแต่งตั้งคณะกรรมการตรวจสอบและกํากับดูแลการจ่ายเงิน เพื่อทําหน้าที่กํากับดูแลการจ่ายเงินและจํานวนเงินค่าชดเชยให้ถูกต้องครบถ้วนตรงตามบัญชีรายชื่อผู้มีสิทธิและจํานวนเงินค่าชดเชย เพื่อให้เป็นไปตามบัญชีรายชื่อราษฎรที่ได้รับผลกระทบโดยการเยียวยาตามหลักเกณฑ์ วิธีปฏิบัติปลีกย่อยเกี่ยวกับการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน ประกอบด้วย
1) ผู้ว่าราชการจังหวัดลําปาง  ประธานกรรมการ
2) อัยการจังหวัดลําปาง    กรรมการ
3) คลังจังหวัดลําปาง   กรรมการ
4) ผู้บังคับการตํารวจภูธรจังหวัดลําปาง   กรรมการ
5) เจ้าพนักงานที่ดินจังหวัดลําปาง    กรรมการ
6) ปฏิรูปที่ดินจังหวัดลําปาง   กรรมการ
7) เกษตรและสหกรณ์จังหวัดลําปาง  กรรมการ
8) ผู้อํานวยการโครงการชลประทานลําปาง   กรรมการ
สํานักงานชลประทานที่ 2 กรมชลประทาน
9) ผู้อํานวยการโครงการชลประทานสุโขทัย   กรรมการ
สํานักงานชลประทานที่ 4 กรมชลประทาน
10) นายอําเภอเถิน  กรรมการ
11) นายปุริมพัฒน์ เกิดนิมิตร (ตัวแทนเกษตรกร)   กรรมการ
12) นายสุริยันต์ ทองหนูเอียด (ตัวแทนเกษตรกร)   กรรมการ
13) ผู้อํานวยการส่วนจัดหาที่ดินที่ 1  กรรมการและเลขานุการ
สํานักกฎหมายและที่ดิน กรมชลประทาน
14) หัวหน้าฝ่ายจัดหาที่ดิน 2  กรรมการและผู้ช่วยเลขานุการ
ส่วนจัดหาที่ดิน 1
สํานักกฎหมายและที่ดิน กรมชลประทาน
โดยให้มีหน้าที่และอํานาจ ตรวจสอบบุคคลผู้มีสิทธิ จํานวน 103 ราย ให้เป็นไปตามหลักเกณฑ์ รวมทั้งกํากับดูแลการจ่ายเงินค่าชดเชยให้เป็นไปอย่างถูกต้องเรียบร้อย สําหรับการจ่ายเงินกรณีนี้เห็นสมควรจ่ายด้วยวิธีโอนเงินเข้าบัญชีธนาคาร (จ่ายตรง) ตามบัญชีรายชื่อบุคคลที่ผ่านการตรวจสอบจากคณะกรรมการฯ หรือทายาทของบุคคลดังกล่าว โดยให้ถือความเห็นของคณะกรรมการชุดนี้เป็นหลักฐานประกอบการจ่ายเงิน และให้ระบุในหลักฐานการรับเงินด้วยว่า “ข้าพเจ้ายินยอมรับเงินค่าชดเชยในครั้งนี้ และจะไม่มาเรียกร้องหรือขอรับความช่วยเหลือใด ๆ ในส่วนที่เกี่ยวข้องกับโครงการอ่างเก็บน้ําแม่มอกอันเนื่องมาจากพระราชดําริ จังหวัดลําปาง จากทางราชการอีก”
10. เรื่อง สรุปรายงานการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 3 (ระหว่างวันที่ 1 มกราคม - 30 เมษายน 2564)
คณะรัฐมนตรีรับทราบตามที่คณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี (กตน.) เสนอสรุปรายงานการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 3 (ระหว่างวันที่ 1 มกราคม - 30 เมษายน 2564) สรุปสาระสําคัญได้ ดังนี้
นโยบายหลัก
มาตรการ/การดําเนินการ
1) การปกป้องและเชิดชูสถาบันพระมหากษัตริย์
(1) ส่งเสริมการดําเนินงานอันเนื่องมาจากพระราชดําริ เช่น ส่งเสริมและพัฒนาอาชีพด้านเกษตรให้แก่เกษตรกร 29,486 ราย และสนับสนุนให้เกษตรกรใช้สารอินทรีย์ 218,072 ราย
(2) จัดกิจกรรมจิตอาสา ผ่านโครงการจิตอาสาบําเพ็ญประโยชน์ในพื้นที่เขตดุสิตและเขตบางกอกน้อย มีผู้เข้าร่วม 2,389 ราย พร้อมทั้งกิจกรรมในส่วนกลางและส่วนภูมิภาคทั่วประเทศ มีผู้เข้าร่วม 1,797,417 ราย
2) การสร้างความมั่นคงและความปลอดภัยของประเทศและความสงบสุขของประเทศ
จับกุมผู้ลักลอบเข้าเมืองโดยผิดกฎหมายผ่านชายแดนทางบกในเดือนเมษายน พ.ศ. 2564 จํานวน 188 ครั้ง และสกัดกั้นยาเสพติดในพื้นที่ชายแดน เช่น สามารถจับกุมยาเสพติดประเภทยาบ้าได้ 298.06 ล้านเม็ด และประเภทกัญชา 15,850.83 กิโลกรัม รวมทั้งสร้างแกนนํานักศึกษาราชภัฏวิศวกรสังคม (แม่ไก่) 50 ราย เพื่อเป็นวิทยากรกระบวนการให้กับผู้นํานักศึกษาในการเป็นแม่ไก่ขยายผลและปฏิบัติจริงในการพัฒนาชุมชนท้องถิ่น
3) การทํานุบํารุงศาสนา ศิลปะและวัฒนธรรม
นําเทคโนโลยีสารสนเทศมรดกศิลปวัฒนธรรม AR Smart Heritage มาใช้นําเสนอข้อมูลมรดกวัฒนธรรม และจัดกิจกรรมส่งเสริมการอ่านสําหรับเด็ก “Kids Inspiration เสาร์สนุก สุขหรรษา” ปีที่ 4 ครั้งที่ 5
4) การส้รางบทบาทของไทยในเวทีโลก
แสดงวิสัยทัศน์และเสนอโมเดลเศรษฐกิจ BCG เป็นแนวทางการพัฒนาเศรษฐกิจและสังคมยุคหลังโควิด-19 และการได้รับเลือกตั้งของไทยในองค์การระหว่างประเทศ จํานวน 2 ตําแหน่ง ได้แก่ (1) สมาชิกคณะกรรมาธิการว่าด้วยการป้องกันอาชญากรรมและความยุติธรรมทางอาญา และ (2) สมาชิกคณะกรรมการบริหารขององค์การเพื่อการส่งเสริมความเสมอภาคระหว่างเพศและเพิ่มพลังผู้หญิง แห่งสหประชาชาติ
5) การพัฒนาเศรษฐกิจและความสามารถในการแข่งขันของไทย
เรื่อง
มาตรการ/การดําเนินการ
(1) เศรษฐกิจมหภาคการเงินและการคลัง
เร่งรัดการใช้จ่ายงบประมาณรายจ่ายประจําปีงบประมาณ พ.ศ. 2564 มีการใช้จ่ายงบประมาณรายจ่ายประจํา 1,578,459.64 ล้านบาท ซึ่งต่ํากว่าเป้าหมายร้อยละ 4.21 และมีการใช้จ่ายงบประมาณรายจ่ายลงทุน 379,101.38 ล้านบาท (รวมก่อหนี้) ซึ่งสูงกว่าเป้าหมายร้อยละ 7.54 (ข้อมูล ณ วันที่ 30 เมษายน 2564)
(2) การพัฒนาภาคอุตสาหกรรม
(2.1) ลดหย่อนภาษีเงินได้ให้แก่บริษัทหรือห้างหุ้นส่วนนิติบุคคลเพิ่มขึ้นจากเดิมอีก ร้อยละ 25 ของรายจ่ายที่ซื้อผลิตภัณฑ์พลาสติกย่อยสลายได้ทางชีวภาพ
โดยมีผลิตภัณฑ์พลาสติกที่ย่อยสลายได้ทางชีวภาพสามารถลดหย่อนภาษีได้ 11 ประเภท
(2.2) โครงการเมืองนวัตกรรมอาหาร (Food Innopolis) ในอุทยานวิทยาศาสตร์ประเทศไทย โดยจัดให้มี “ศูนย์บริการเบ็ดเสร็จ (One-Stop Service: OSS)” มีผู้ประกอบการที่ได้รับการเสริมสร้างความสามารถในการดําเนินธุรกิจนวัตกรรมอาหาร 176 ราย
(3) การพัฒนาภาคการท่องเที่ยว
ยกระดับมาตรฐานอุตสาหกรรมท่องเที่ยวในภาวะวิกฤตโควิด-19 เพื่อสร้างความมั่นใจในความปลอดภัยและสุขลักษณะ โดยดําเนินโครงการ Amazing Thailand Safety & Health Administration (SHA) และกําหนดแนวทางปฏิบัติแก่ผู้ประกอบการท่องเที่ยวไทยและสร้างความเชื่อมั่นด้านสุขอนามัยแก่นักท่องเที่ยว
(4) การขับเคลื่อนเศรษฐกิจยุคใหม่
(4.1) พัฒนาผู้ประกอบการสู่เศรษฐกิจยุคใหม่ (New Economy Academy: NEA) 16,331 ราย
(4.2) ยกระดับการบริหารจัดการสมาคมการค้า โดยจัดกิจกรรม “เสริมแกร่งสมาคมการค้าด้วย Balanced Scorecard (BSC) และเทคนิคการทําโฆษณาบน LINE” มีผู้ประกอบการเข้าร่วม 210 ราย
(6) การพัฒนาพื้นที่เศรษฐกิจและการกระจายความเจริญสู่ภูมิภาค
(1) โครงการเพิ่มทักษะกําลังแรงงานในพื้นที่เขตพัฒนาเศรษฐกิจพิเศษ โดยได้ฝึกอบรมกลุ่มเป้าหมาย ในพื้นที่ 10 จังหวัดเขตเศรษฐกิจพิเศษและนักศึกษาปีสุดท้าย 4,901 ราย
(2) โครงการส่งเสริมการมีงานทําในพื้นที่เขตพัฒนาพิเศษภาคตะวันออก โดยจัดกิจกรรมแนะแนวอาชีพเพื่อการทํางานในพื้นที่ให้แก่นักเรียนและนักศึกษาที่จะจบการศึกษาหรือที่จะศึกษาต่อ 6,896 ราย
(7) การพัฒนาสร้างความเข้มแข็งของฐานราก
(1) จําหน่ายสินค้าชุมชนผ่านระบบ e-Commerce สามารถนําสินค้ามาจําหน่ายผ่านเว็บไซต์ thailandpostmart.com โดยมีผู้ลงทะเบียนเป็นผู้ขายสินค้า 5,614 ร้าน
(2) โครงการส่งเสริมการจ้างงานผู้สูงอายุในอาชีพที่เหมาะสมกับวัยและประสบการณ์ โดยมีผู้สูงอายุได้รับการจ้างงานเป็นวิทยากรถ่ายทอดองค์ความรู้ ภูมิปัญญาท้องถิ่น 7,797 ราย
(8) การปฏิรูปกระบวนการเรียนรู้และพัฒนาศักยภาพของคนไทยทุกช่วงวัย
จัดแนวทางการเปิดภาคเรียนที่ 1 ปีการศึกษา 2564 และจัดการเรียนการสอนในสถานการณ์การแพร่ระบาดของโรคโควิด-19 รวมทั้งดําเนินโครงการมหาวิทยาลัยสู่ตําบล สร้างรากแก้วให้ประเทศ
(9) การพัฒนาระบบสาธารณสุขและหลักประกันทางสังคม
จัดตั้งโรงพยาบาลบุษราคัม ศูนย์กลางการดูแลผู้ป่วยโรคโควิด-19 เกณฑ์สีเหลือง (อาการปานกลาง) ผ่านระบบ Telemedicine โดยปรับอาคารชาเลนเจอร์ IMPACT ARENA เมืองทองธานี จังหวัดนนทบุรี เป็นโรงพยาบาลขนาด 5,000 เตียง
(10) การฟื้นฟูทรัพยากร ธรรมชาติและการรักษาสิ่งแวดล้อมเพื่อสร้างการเติบโตอย่างยั่งยืน
แก้ไขปัญหาไฟป่าและหมอกควัน ปี 2564 อย่างเข้มข้น ส่งผลให้จุดความร้อนในพื้นที่ป่าอนุรักษ์ ป่าสงวนแห่งชาติ พื้นที่เกษตร และพื้นที่ชุมชนในภาพรวมทั้งประเทศลดลงจากปี 2563 ถึงร้อยละ 51
(11) การปฏิรูปการบริหารจัดการภาครัฐ
ให้ประชาชนมีส่วนร่วมในการพัฒนานวัตกรรมบริการภาครัฐ โดยพัฒนาระบบสืบค้นข้อมูลการใช้จ่ายงบประมาณภาครัฐ ในชื่อ “ภาษีไปไหน” เพื่อเปิดเผยและส่งเสริมความโปร่งใส และสนับสนุนให้ SME เข้าถึงการจัดซื้อจัดจ้างภาครัฐ
(12) การป้องกันและปราบปรามทุจริตและประพฤติมิชอบและกระบวนการยุติธรรม
ประกาศเจตนารมณ์ไม่รับของขวัญและของกํานัลทุกชนิดจากการปฏิบัติหน้าที่ (No Gift Policy) และจัดทําแผนปฏิบัติการป้องกันปราบปรามการทุจริตและประพฤติมิชอบ กรมบังคับคดี ประจําปีงบประมาณ พ.ศ. 2564
2. นโยบายเร่งด่วน 12 เรื่อง
นโยบายเร่งด่วน
มาตรการ/การดําเนินการ
(1) การแก้ไขปัญหาในการดํารงชีวิตของประชาชน
ดําเนินโครงการที่ดินของรัฐที่จัดให้แก่ประชาชนที่ยากจน 1,794 แปลง และแก้ไขปัญหาที่อยู่อาศัยที่ดินทํากิน สร้างชุมชนที่น่าอยู่ โดยส่วนใหญ่เป็น การปรับปรุง/ต่อเติม/ซ่อมแซมที่อยู่อาศัยผู้มีรายได้น้อยและปรับปรุงที่อยู่อาศัยสําหรับผู้สูงอายุที่ประสบปัญหาและมีฐานะยากจน
(2) การปรับปรุงระบบสวัสดิการและพัฒนาคุณภาพชีวิตของประชาชน
(1) บัตรสวัสดิการแห่งรัฐ ดําเนินการโครงการลงทะเบียนเพื่อสวัสดิการแห่งรัฐโดยได้โอนเงินให้แก่ผู้มีสิทธิผ่านบัตรสวัสดิการแห่งรัฐ 16,068.66 ล้านบาท และร้านค้าธงฟ้าพัฒนาเศรษฐกิจท้องถิ่น โดยจ่ายเงินสวัสดิการแห่งรัฐให้ร้านค้า 194,017.16 ล้านบาท
(2) ดําเนินโครงการเงินอุดหนุนเพื่อการเลี้ยงดูเด็กแรกเกิด เดือนละ 600 บาท ตั้งแต่แรกเกิดจนถึงอายุ 6 ปี 2,114,111 คน
(3) มาตรการเศรษฐกิจเพื่อรองรับความผันผวนของเศรษฐกิจโลก
(1) เร่งรัดขยายตลาดส่งออกและธุรกิจในต่างประเทศเชิงรุก โดยมีผู้ประกอบการได้รับการส่งเสริม 3,087 ราย และให้บริการผ่านเว็บไซต์ Thaitrade.com
(2) การส่งเสริมอุตสาหกรรมรายคลัสเตอร์ 1,106 ราย เกิดมูลค่าการค้า 3,005,47 ล้านบาท
(4) การให้ความช่วยเหลือเกษตรกรและพัฒนานวัตกรรม
(1) ดําเนินโครงการประกันภัยข้าวโพดเลี้ยงสัตว์ ปีการผลิต 2564 มีลูกค้าสินเชื่อ ธ.ก.ส. ในพื้นที่เป้าหมาย 2.86 ล้านไร่
(2) โครงการประกันรายได้เกษตรกร ปีการผลิต 2563/64 ได้แก่ ข้าว ปาล์มน้ํามัน มันสําปะหลัง และข้าวโพดเลี้ยงสัตว์
(5) การยกระดับศักยภาพของแรงงาน
(1) ช่วยเหลือแรงงานผ่านกองทุนสงเคราะห์ลูกจ้าง โดยมอบเงินกองทุนฯ ตามพระราชบัญญัติคุ้มครองแรงงาน พ.ศ. 2541 จํานวน 1,159 ราย 10.33 ล้านบาท
(2) ตรวจโควิด-19 เชิงรุกให้กับผู้ประกันตนภายใต้โครงการ “แรงงาน ... เราสู้ด้วยกัน” ใน 10 จังหวัด
(6) การวางรากฐานระบบเศรษฐกิจของประเทศสู่อนาคต
(1) การดําเนินโครงการศูนย์บริการแบบเบ็ดเสร็จ (One Stop Service) ด้านแรงงานต่างด้าวเพื่อสนับสนุนเขตเศรษฐกิจพิเศษ โดยมีแรงงานต่างด้าวได้รับการอนุญาตทํางานในเขตเศรษฐกิจพิเศษ 23,939 ราย
(2) ยื่นขอรับการส่งเสริมการลงทุนในเขตพื้นที่พัฒนาพิเศษภาคตะวันออก 117 โครงการ มูลค่าเงินลงทุนทั้งสิ้น 64,408 ล้านบาท
(7) การเตรียมคนไทยสู่ศตวรรษที่ 21
(1) พัฒนาครูด้านนวัตกรรมการเรียนรู้ เพื่อทักษะในศตวรรษที่ 21 โดยจัดการประชุมวิชาการวิทยาศาสตร์ในโรงเรียนระดับชาติ ครั้งที่ 24 (วทร.24) หัวข้อ “นวัตกรรมการเรียนรู้ เพื่อทักษะในศตวรรษที่ 21” มีผู้เข้าร่วมกว่า 6,000 ราย
(2) โครงการดิจิทัลแพลตฟอร์มเพื่อการเรียนรู้แห่งชาติ (National Digital Learning Platform) รองรับการเรียนการสอนที่หลากหลายและสนับสนุน การเรียนรู้ตลอดชีวิต
(8) การแก้ไขปัญหาทุจริตและประพฤติมิชอบในวงราชการทั้งฝ่ายการเมืองและฝ่ายราชการประจํา
เสริมสร้างวัฒนธรรมและค่านิยมสุจริต ประจําปีงบประมาณ พ.ศ. 2564 โดยจัดทําและเผยแพร่ infographic รณรงค์เกี่ยวกับการป้องกันและปราบปราม การทุจริตและการส่งเสริมคุณธรรม จริยธรรม และมาตรการส่งเสริมคุณธรรมและความโปร่งใส
(9) การแก้ไขปัญหายาเสพติดและสร้างความสงบสุขในพื้นที่ชายแดนภาคใต้
ดําเนินโครงการสร้างภูมิคุ้มกันและป้องกันปัญหายาเสพติดในเรือนจําในกิจกรรมรณรงค์ป้องกันและแก้ไขปัญหายาเสพติดในเรือนจํา 142 แห่ง และจัดการฝึกอบรมค่ายเครือข่ายจิตอาสาประชาสังคมในจังหวัดปัตตานี
(10) การพัฒนาระบบการให้บริการประชาชน
(1) โครงการเพิ่มประสิทธิภาพระบบให้บริการค้นหาตําแหน่งรูปแปลงที่ดินด้วยระบบภูมิสารสนเทศทางอินเทอร์เน็ต (LandsMaps) มีผู้ใช้บริการเฉลี่ยวันละ 40,000 ราย
(2) พัฒนาแอปพลิเคชัน SME CONNEXT ซึ่งเป็นช่องทางในการสื่อสารและประชาสัมพันธ์ ด้านการบริหารราชการรวมถึงสนับสนุนการทําธุรกิจออนไลน์ของผู้ประกอบการ SME
(11) การจัดเตรียมมาตรการรองรับภัยแล้งและอุทกภัย
(1) สนับสนุนปฏิบัติการฝนหลวงและบริการด้านการบิน 17 หน่วยงานในพื้นที่ 17 จังหวัด 146.63 ล้านไร่
(2) จัดตั้งศูนย์บัญชาการเหตุการณ์จังหวัด กรณีเกิดอุทกภัยในทุกจังหวัด
11. เรื่อง รายงานสรุปผลการดําเนินงานในภาพรวมของทุนหมุนเวียน ประจําปีบัญชี 2562
คณะรัฐมนตรีมีมติรับทราบตามที่คณะกรรมการนโยบายการบริหารทุนหมุนเวียนเสนอรายงานสรุปผลการดําเนินงานในภาพรวมของทุนหมุนเวียน ประจําปีบัญชี 2562 ซึ่งได้เพิ่มเติมรายงานของผู้สอบบัญชีและ งบการเงินของกองทุนหมุนเวียน โครงสร้างคณะกรรมการบริหารทุนหมุนเวียน รายงานผลการดําเนินงานทุนหมุนเวียน และวิเคราะห์ผลการประเมินผลการดําเนินงานทุนหมุนเวียนให้ชัดเจนยิ่งขึ้นตามความเห็นของที่ประชุมสภาผู้แทนราษฎร และให้เสนอสภาผู้แทนราษฎรและวุฒิสภาทราบต่อไป
ทั้งนี้ คณะกรรมการนโยบายการบริหารทุนหมุนเวียนได้ปรับปรุงแก้ไขรายงานสรุปผลการดําเนินงานในภาพรวมของทุนหมุนเวียน ประจําปีบัญชี 2562 ตามข้อสังเกตของที่ประชุมสภาผู้แทนราษฎร ชุดที่ 25 ปีที่ 2 ครั้งที่ 16 (สมัยสามัญประจําปีครั้งที่สอง) วันพฤหัสบดีที่ 28 มกราคม 2564 และเพื่อให้เป็นไปตามมาตรา 33 แห่งพระราชบัญญัติการบริหารทุนหมุนเวียน พ.ศ. 2558 แล้ว โดยเพิ่มเติมรายงานของผู้สอบบัญชีและงบการเงินของทุนหมุนเวียน โครงสร้างคณะกรรมการบริหารทุนหมุนเวียน รายงานผลการดําเนินงานทุนหมุนเวียน และวิเคราะห์ผลการดําเนินงานทุนหมุนเวียนให้ชัดเจนยิ่งขึ้น ทั้งนี้ การปรับปรุงแก้ไขรายงานดังกล่าวไม่ได้แก้ไขในสาระสําคัญของรายงาน แต่เป็นการจัดรูปแบบของรายงานและเพิ่มเติมรายละเอียดตามข้อสังเกตของที่ประชุมสภาผู้แทนราษฎร ในภาคผนวก ข.
สาระสําคัญของรายงานฯ
รายงานสรุปผลการดําเนินงานในภาพรวมของทุนหมุนเวียน ประชําปีบัญชี 2562 ที่ได้ปรับปรุงแก้ไขแล้ว โดยเพิ่มประเด็นต่าง ๆ ตามข้อสังเกตของสภาผู้แทนราษฎร มีสาระสําคัญสรุปได้ ดังนี้
1. รายงานของผู้สอบบัญชีและงบการเงินของทุนหมุนเวียน โดยเพิ่มเติมงบแสดงฐานะการเงินงบแสดงผลการดําเนินงานทางการเงิน งบแสดงการเปลี่ยนแปลงสินทรัพย์สุทธิ/ส่วนทุน หมายเหตุประกอบงบการเงิน และสรุปนโยบายการบัญชีที่สําคัญของแต่ละกองทุน เช่น กองทุนส่งเสริมและพัฒนาคุณภาพชีวิตคนพิการ กองทุนการป้องกันและปราบปรามการฟอกเงิน กองทุนหลักประกันสุขภาพแห่งชาติ และกองทุนเพื่อการพัฒนาระบบสาธารณสุข เป็นต้น
2. ข้อมูลทั่วไปของทุนหมุนเวียน โดยได้เพิ่มเติมรายละเอียดข้อมูลทั่วไปของทุนหมุนเวียน ได้แก่ รายละเอียดการจัดตั้ง ประเภททุนหมุนเวียน วัตถุประสงค์ วิสัยทัศน์ พันธกิจ ที่มาของรายได้ โครงสร้างการบริหาร กรอบอัตรากําลัง โครงสร้างคณะกรรมการบริหารทุนหมุนเวียน รายงานการเงิน และผลการดําเนินงาน และจําแนกรายละเอียดข้อมูลทั่วไปของทุนหมุนเวียนออกเป็นแต่ละกองทุน เช่น ข้อมูลทั่วไปของกองทุนพัฒนาฝีมือแรงงาน ข้อมูลทั่วไปของกองทุนส่งเสริมการค้าระหว่างประเทศ และข้อมูลทั่วไปของกองทุนให้กู้ยืมเพื่อการศึกษา เป็นต้น
3. รายงานผลการดําเนินงานของทุนหมุนเวียน ได้มีการปรับปรุงแก้ไขรูปแบบผลการดําเนินงานของทุนหมุนเวียนและผลการประเมินเฉลี่ยในภาพรวมของแต่ละกองทุนให้มีความชัดเจนยิ่งขึ้น รวมถึงอุปสรรคในการดําเนินงานของแต่ละกองทุนที่ทําให้ผลการประเมินในบางด้านต่ํากว่าเกณฑ์ เช่น กองทุนให้กู้ยืมเพื่อการศึกษาไม่สามารถใช้จ่ายรายจ่ายงบลงทุนและรายจ่ายในภาพรวมได้ตามที่กําหนด กองทุนจัดรูปที่ดินควรจัดทําแผนปรับปรุงหรือทบทวนความจําเป็นในด้านการเงินและควรนําเทคโนโลยีมาประยุกต์ใช้เพื่อเพิ่มประสิทธิภาพในการบริหารจัดการกองทุนประกันวินาศภัยไม่สามารถเบิกจ่ายเงินงบประมาณได้ตามมาตรการการคลังด้านการใช้จ่ายภาครัฐและเงินทุนหมุนเวียนเพื่อผลิตจําหน่ายวัคซีนไม่สามารถดําเนินโครงการปรับปรุงคุณภาพโรงงานผลิตวัคซีนให้ได้การรับรองตามมาตรฐาน GMP เป็นต้น
4. วิเคราะห์ผลการดําเนินงานทุนหมุนเวียน
4.1 สถานะทางการเงินของทุนหมุนเวียนในภาพรวม ประจําปีบัญชี 2562 ดังนี้
หน่วย : ล้านบาท
ประเภททุนหมุนเวียน
รายการ
สินทรัพย์
หนี้สิน
สินทรัพย์สุทธิ
รายได้สุทธิ
รายได้สูงกว่าค่าใช้จ่าย
เพื่อการสงเคราะห์และสวัสดิการสังคม
3,307,296.28
1,591,667.03
1,715,629.25
479,935.08
72,522.03
เพื่อการกู้ยืม
587,774.38
2,450.33
585,324.05
10,656.17
17,761.03
เพื่อการสนับสนุนส่งเสริม
373,687.07
86,683.83
287,003.24
115,044.37
16,061.98
เพื่อการบริการ
46,024.77
390.72
45,634.05
11,025.79
4,559.45
เพื่อการจําหน่ายและการผลิต
30,187.71
826.88
29,360.83
9,583.82
2,033.54
รวม
4,344,970.21
1,682,018.79
2,662,951.42
626,245.23
112,938.03
4.2 ผลการประเมินผลการดําเนินงานทุนหมุนเวียน ประจําปีบัญชี 2562
ในปีบัญชี 2562 มีทุนหมุนเวียนทั้งสิ้น 115 ทุน โดยมีทุนหมุนเวียนที่เข้าสู่ระบบการประเมินผลการดําเนินงานของกรมบัญชีกลาง จํานวน 97 ทุน และไม่เข้าสู่ระบบการประเมินผลการดําเนินงานของกรมบัญชีกลาง จํานวน 18 ทุน ดังนี้
4.2.1 ทุนหมุนเวียนที่เข้าสู่ระบบการประเมินผลการดําเนินงานของกรมบัญชีกลาง จํานวน 97 ทุน มีคะแนนผลการประเมินเฉลี่ยในภาพรวมเท่ากับ 3.9083 คะแนน โดยมีทุนหมุนเวียนที่มีผลการประเมินผ่านเกณฑ์การประเมินผล จํานวน 45 ทุน ที่มีผลการประเมินต้องปรับปรุงประสิทธิภาพการดําเนินงาน จํานวน 44 ทุน และทุนหมุนเวียนที่มีผลการประเมินไม่ผ่านเกณฑ์การประเมินผล จํานวน 8 ทุน
4.2.2 ทุนหมุนเวียนที่ไม่เข้าสู่ระบบการประเมินผลการดําเนินงานของกรมบัญชีกลาง จํานวน 18 ทุน ประกอบด้วย
1) ทุนหมุนเวียนที่มีกฎหมายเฉพาะเกี่ยวกับการประเมินผลและจัดให้มีการประเมินผลการดําเนินงาน จํานวน 9 ทุน ได้แก่ กองทุนพัฒนาไฟฟ้า กองทุนสนับสนุนการสร้างเสริมสุขภาพ กองทุนบําเหน็จบํานาญข้าราชการ กองทุนเพื่อการพัฒนาและเผยแพร่ประชาธิปไตย กองทุนเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย กองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ กองทุนพัฒนาสื่อปลอดภัยและสร้างสรรค์ กองทุนเพื่อความเสมอภาคทางการศึกษา และกองทุนเพื่อการพัฒนาพรรคการเมือง
2) ทุนหมุนเวียนที่มีสถานะไม่พร้อมประเมินผลการดําเนินงาน จํานวน 9 ทุน ได้แก่ ทุนหมุนเวียนที่อยู่ระหว่างการดําเนินการยุบเลิก จํานวน 3 ทุน ได้แก่ เงินทุนหมุนเวียนเพื่อพัฒนาสถาบันอุดมศึกษาเอกชน กองทุนช่วยเหลือเยียวยานักท่องเที่ยวชาวต่างชาติ และกองทุนส่งเสริมศิลปะร่วมสมัยทุนหมุนเวียนที่อยู่ระหว่างการรวม จํานวน 1 ทุน คือ กองทุนส่งเสริมงานวัฒนธรรมจังหวัด ทุนหมุนเวียนที่จัดตั้งขึ้นใหม่และอยู่ระหว่างการเตรียมความพร้อม จํานวน 4 ทุน ได้แก่ กองทุนเพื่อการพัฒนาการตรวจเงินแผ่นดิน กองทุนส่งเสริมการร่วมลงทุนระหว่างรัฐและเอกชน กองทุนพัฒนาเขตพัฒนาพิเศษภาคตะวันออก และกองทุนส่งเสริมวิทยาศาสตร์ วิจัยและนวัตกรรม และทุนหมุนเวียนที่ยังไม่มีการดําเนินงานตามภารกิจและวัตถุประสงค์การจัดตั้ง จํานวน 1 ทุน คือ กองทุนเพื่อพัฒนาการอาชีวศึกษาและการฝึกอบรมวิชาชีพ
4.3 บทบาทของทุนหมุนเวียนที่มีต่อการพัฒนาเศรษฐกิจและสังคม
ทุนหมุนเวียนถือเป็นกลไกที่สําคัญในการขับเคลื่อนการพัฒนาเศรษฐกิจและสังคมของประเทศไปสู่ความมั่นคง มั่งคั่ง และยั่งยืน บนพื้นฐานตามหลักปรัชญาของเศรษฐกิจพอเพียง และสอดคล้องกับยุทธศาสตร์ชาติ (พ.ศ. 2561 - 2580) ซึ่งในปีบัญชี 2562 ทุนหมุนเวียนมีบทบาทสําคัญในการผลักดัน ให้เกิดการพัฒนาและสร้างโอกาสในการเข้าถึงบริการของรัฐในด้านต่าง ๆ เช่น ปลูกฝังให้ประชาชนมีความรู้ ความเข้าใจ และมีส่วนร่วมทางการเมืองตามระบอบประชาธิปไตยอันมีพระมหากษัตริย์ทรงเป็นประมุข สนับสนุนและส่งเสริมการใช้ประโยชน์จากความหลากหลายทางชีวภาพของประเทศในการสร้างมูลค่าเพิ่มของสินค้าเกษตรและต่อยอดไปสู่อุตสาหกรรมชีวภาพ ตลอดจนส่งเสริมการทําเกษตรแบบยั่งยืนและลดการพึ่งพาเทคโนโลยีจากต่างประเทศ และยกระดับขีดความสามารถด้านบริการขนส่งและโลจิสติกส์ของประเทศ เพื่อเชื่อมโยงกับเครือข่ายโลจิสติกส์ของโลก
4.4 ข้อสังเกตการประเมินผลการดําเนินงานทุนหมุนเวียน ประจําปีบัญชี 2562 ของคณะทํางานจัดทําบันทึกข้อตกลงและประเมินผลการดําเนินงานทุนหมุนเวียน
4.4.1 ควรมีการทบทวนวิสัยทัศน์ ให้สอดคล้องกับพันธกิจและวัตถุประสงค์จัดตั้ง และให้สอดคล้องกับความต้องการความคาดหวังของผู้มีส่วนได้ส่วนเสียที่เกี่ยวข้อง รวมทั้งการกําหนดยุทธศาสตร์ที่ชัดเจนเพื่อรองรับและให้สามารถบรรลุวิสัยทัศน์ พันธกิจ และวัตถุประสงค์จัดตั้งโดยควรมีแผนการดําเนินงานเพื่อรองรับยุทธศาสตร์ ทั้งระยะสั้น และระยะยาว รวมทั้งการกําหนดเป้าหมายและตัวชี้วัดที่สะท้อนถึงประสิทธิภาพและประสิทธิผลของแผนการดําเนินงานที่ตอบสนองตามพันธกิจและวัตถุประสงค์จัดตั้ง
4.4.2 ควรมีแนวทางในการสอบทานผลประเมินของตัวชี้วัดเพิ่มเติม เช่น วิธีสุ่มตรวจสอบโดยตรงกับผู้ที่ได้รับการสนับสนุนส่งเสริมเพื่อให้มั่นใจได้ว่าผลลัพธ์หรือผลผลิตที่ได้เป็นไปตามที่ได้กําหนดไว้ตามวัตถุประสงค์ในการขอรับการสนับสนุนส่งเสริม
4.4.3 ควรทบทวนจํานวนและคุณลักษณะของทุนหมุนเวียนที่มีโครงสร้างคณะกรรมการบริหารทุนหมุนเวียนที่มีจํานวนคณะกรรมการฯ มากเกินไปซึ่งส่งผลต่อความไม่คล่องตัวในการดําเนินงานเพื่อให้โครงสร้างคณะกรรมการฯ มีความสอดคล้องกับพันธกิจและวัตถุประสงค์จัดตั้งของทุนหมุนเวียน
4.4.4 กรมบัญชีกลางควรทบทวนทุนหมุนเวียนที่มีวัตถุประสงค์เดียวกันหรือสามารถดําเนินการร่วมกันได้เพื่อให้มีการควบรวมหรือยุบเลิกทุนหมุนเวียน โดยเฉพาะทุนหมุนเวียนที่อยู่ในกลุ่มเกี่ยวกับด้านการเกษตร เพื่อให้การดําเนินการมีประสิทธิภาพและยกระดับคุณภาพชีวิตเกษตรกรได้อย่างครบถ้วนและชัดเจน
4.4.5 ควรเริ่มนําเทคโนโลยีดิจิทัลมาใช้ในการดําเนินงาน เช่น การสํารวจต่าง ๆ สามารถใช้ช่องทางอิเล็กทรอนิกส์ ช่องทางออนไลน์ ทดแทนการสํารวจด้วยการกรอกแบบสํารวจเพื่อให้เกิดความรวดเร็ว ลดต้นทุนและมีระบบฐานข้อมูลที่เป็นระบบ เป็นต้น
4.4.6 ควรแสดงความเชื่อมโยงระหว่างประสิทธิผลของกระบวนการบริหารพัฒนาทุนหมุนเวียนกับผลลัพธ์ในการดําเนินงานของตัวชี้วัดด้านต่าง ๆ ให้ชัดเจนมากขึ้น
4.4.7 ควรมีการเทียบเคียง/เปรียบเทียบ (Benchmark) ผลการดําเนินงานกับหน่วยงานอื่นหรือการเทียบเคียงระหว่างหน่วยงาน
12. เรื่อง สรุปผลการประชุมคณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 3/2564
คณะรัฐมนตรีมีมติรับทราบและเห็นชอบตามที่คณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี (กตน.) เสนอสรุปผลการประชุม กตน. ครั้งที่ 3/2564 เมื่อวันที่ 7 มิถุนายน 2564 และให้ส่วนราชการรับประเด็นและมติของที่ประชุม กตน. เพื่อพิจารณาดําเนินการในส่วนที่เกี่ยวข้องต่อไป
สาระสําคัญของเรื่อง
ในการประชุม กตน. ครั้งที่ 3/2564 เมื่อวันที่ 7 มิถุนายน 2564 โดยมีรัฐมนตรีประจําสํานักนายกรัฐมนตรีเป็นประธานการประชุมฯ มีผลการประชุมฯ สรุปได้ ดังนี้
ประเด็น
ความเห็น/ข้อสังเกต/มติที่ประชุม กตน.
1. การแก้ไขปัญหาฝุ่นละอองขนาดเล็ก (PM2.5) เช่น
1) คณะกรรมการและหน่วยงานที่เกี่ยวข้อง จําแนกเป็น ระดับนโยบาย ได้แก่ คณะกรรมการสิ่งแวดล้อมแห่งชาติ คณะกรรมการควบคุมมลพิษและระดับปฏิบัติ เช่น คณะกรรมการป้องกันและแก้ไขปัญหาฝุ่นละอองขนาดเล็ก (PM2.5) ในกรุงเทพมหานคร/จังหวัด
2) การบูรณาการตามมาตรการแก้ไขปัญหาฝุ่นละอองขนาดเล็ก ได้แก่ (1) การเพิ่มประสิทธิภาพในการบริหารจัดการเชิงพื้นที่ (17 จังหวัดภาคเหนือ และกรุงเทพมหานคร) (2) การป้องกันและลดการเกิดมลพิษที่ต้นทาง (แหล่งกําเนิด) เช่น การเผาในที่โล่ง และภาคอุตสาหกรรม (3) การเพิ่มประสิทธิภาพการบริหารจัดการมลพิษ เช่น การปรับปรุงค่ามาตรฐานคุณภาพอากาศในบรรยากาศ และการติดตั้งสถานีตรวจวัดคุณภาพอากาศ
3) ผลการแก้ปัญหาฝุ่นละออง ไฟป่า และหมอกควัน เช่น จุดความร้อนภาพรวมทั้งประเทศลดลงจากปี 2563 ถึงร้อยละ 50 และจํานวนวันที่ฝุ่นละออง PM2.5 มีค่าเกินเกณฑ์มาตรฐานลดลงจากปี 2563 ร้อยละ 8
ความเห็นและข้อสังเกตของ กตน. :
1) ควรให้ความสําคัญกับการควบคุมและลดมลพิษจากยานพาหนะต่าง ๆ โดยกําหนดมาตรการเร่งด่วน เช่น การเร่งรัดและมีมาตรการจูงใจในการใช้น้ํามันเชื้อเพลิงประเภท Euro5 และการเชื่อมโยงโครงข่ายระบบคมนาคมขนส่งสาธารณะด้วยรถไฟฟ้าให้ครบวงจร
2) ควรมีการศึกษาการนําเครื่องมือที่ใช้เทคโนโลยีทันสมัยมาใช้จัดการมลพิษทางอากาศ
3) ควรเร่งสร้างความเข้าใจและประชาสัมพันธ์ให้ความรู้แก่ประชาชน
มติที่ประชุม : รับทราบและขอให้กระทรวงทรัพยากร
ธรรมชาติและสิ่งแวดล้อม (ทส.) กระทรวงมหาดไทย (มท.) และหน่วยงานที่เกี่ยวข้องรับความเห็นและข้อสังเกตของ กตน. ไปพิจารณาต่อไป
2. การสนับสนุนการใช้ยานยนต์ไฟฟ้า ได้แก่
1) มาตรการส่งเสริมหรือจูงใจให้เกิดการปรับเปลี่ยนเป็นรถที่ใช้ไฟฟ้า เช่น (1) กระทรวงคมนาคม (คค.) ได้แต่งตั้งคณะกรรมการขับเคลื่อนการพัฒนายานยนต์ไฟฟ้าในการคมนาคมของประเทศ รวมทั้งศึกษาและจัดทําแผนพัฒนาระบบขนส่งสาธารณะด้วยเทคโนโลยียานยนต์ไฟฟ้า และ (2) กระทรวงพลังงาน (พน.) ได้แต่งตั้งคณะกรรมการนโยบายยานยนต์ไฟฟ้าแห่งชาติและแต่งตั้งคณะอนุกรรมการภายใต้คณะกรรมการนโยบายฯ จํานวน 4 คณะ
2) แนวทางการส่งเสริมพื้นที่ติดตั้งสถานีอัดประจุยานยนต์ไฟฟ้า (EV Charging Station Mapping) เช่น พน. สนับสนุนการลงทุนสถานีอัดประจุไฟฟ้ารวม 647 สถานี 1,964 หัวจ่าย และสํานักงานคณะกรรมการส่งเสริมการลงทุน (สกท.) สนับสนุนกิจการสถานีอัดประจุไฟฟ้า โดยจะได้รับสิทธิและประโยชน์ในกลุ่ม A3 (ยกเว้นภาษีเงินได้นิติบุคคล 5 ปี)
3) การใช้ยานยนต์ไฟฟ้าในรถรับจ้างประเภทต่าง ๆ โดย พน. ได้ส่งเสริมการใช้ยานยนต์ไฟฟ้าในรถรับจ้างสาธารณะ ซึ่งอยู่ระหว่างการกําหนดมาตรการระยะ 1 - 5 ปี
4) ปัญหาและอุปสรรคด้านการส่งเสริมการลงทุน สกท. ได้ออกประกาศส่งเสริมการลงทุนผลิตรถยนต์ไฟฟ้าแต่ความต้องการของตลาดรถยนต์ไฟฟ้ายังไม่สูงเพียงพอ และเอกสารที่กําหนดขอบเขตและรายละเอียดของการจัดหาพัสดุ/งานจ้าง (TOR) ยังไม่เอื้อให้เกิดโอกาสแก่ผู้ประกอบการไทยมากนัก
ความเห็นและข้อสังเกตของ กตน. :
1) ควรนําเสนอความก้าวหน้าการดําเนินการส่งเสริมเรื่องเรือไฟฟ้าด้วย
2) ประเด็นปัญหาหัวจ่ายประจุไฟฟ้าที่ไม่สามารถเพิ่มขึ้นได้อย่างรวดเร็ว นั้น ปัจจุบันคณะกรรมการกํากับกิจการพลังงานได้กําหนดอัตราค่าชาร์จยานยนต์ไฟฟ้าที่มีอัตราคงที่ตลอดทั้งวันที่ 2.6369 บาทต่อหน่วย สามารถสร้างแรงจูงใจผู้พัฒนาสถานีชาร์จรถไฟฟ้าให้มีการลงทุนมากขึ้น
3) ควรเตรียมพร้อมบุคลากรรองรับการปรับเปลี่ยนอุตสาหกรรมยานยนต์ไทยเป็นอุตสาหกรรมยานยนต์ไฟฟ้าในอนาคต โดยกระทรวงศึกษาธิการควรพิจารณาจัดทําหลักสูตร EV ในทุกมิติ รวมถึงให้ทุนการศึกษาด้านอุตสาหกรรมยานยนต์ไฟฟ้าจาก พน. และหน่วยงานที่เกี่ยวข้อง
มติที่ประชุม : รับทราบและเห็นชอบให้ คค. พน. ร่วมกับกระทรวงการคลัง (กค.) กระทรวงอุตสาหกรรม
(อก.) สกท. และหน่วยงานที่เกี่ยวข้อง บูรณาการการดําเนินงานเพื่อให้เกิดผลอย่างเป็นรูปธรรม
3. การเพิ่มประสิทธิภาพการกระจายข้อมูลข่าวสารได้แก่ การขยายโครงการอินเทอร์เน็ตและโทรคมนาคมในพื้นที่ โดยกระทรวงดิจิทัลเพื่อเศรษฐกิจและสังคม (ดศ.) ได้นําร่องการใช้ประโยชน์ 5G ในระยะสั้น ทั้งนี้ การขับเคลื่อนยุทธศาสตร์ 5G ของประเทศไทยเพื่อการต่อยอดการใช้ประโยชน์ แบ่งเป็น 6 ด้าน ได้แก่ ด้านการเกษตร ด้านสาธารณสุข ด้านอุตสาหกรรม ด้านการศึกษา ด้านคมนาคม และด้าน Smart City และการเพิ่มประสิทธิภาพของหอกระจายข่าวประจําหมู่บ้าน โดยในปีงบประมาณ พ.ศ. 2564 มท. จะดําเนินการให้มีหอกระจายข่าวอีก 500 แห่ง เพื่อให้ครอบคลุม 74,709 หมู่บ้านทั่วประเทศ
มติที่ประชุม : (1) รับทราบและให้ ดศ. ร่วมกับ มท. กระทรวงเกษตรและสหกรณ์ (กษ.) อก. กรมประชาสัมพันธ์ (กปส.) และหน่วยงานที่เกี่ยวข้องพิจารณาแนวทางเพื่อบูรณาการส่งเสริมการขยายโครงการอินเทอร์เน็ตและโทรคมนาคม เทคโนโลยี 5G และเทคโนโลยีอื่น ๆ ในพื้นที่ เพื่อให้เป็นเครื่องมือสําคัญในการสร้างและเพิ่มมูลค่าทางเศรษฐกิจให้กับทุกภาคส่วน รวมทั้งให้ส่งเสริมและสร้างความรู้ความเข้าใจและความตระหนักรู้ให้แก่ประชาชนในการใช้ประโยชน์จากเทคโนโลยีดังกล่าว และ (2) มอบหมายให้คณะอนุกรรมการด้านการสร้างการรับรู้และสร้างการมีส่วนร่วมกับประชาชนใน กตน. พิจารณาดําเนินการร่วมกับหน่วยงานที่เกี่ยวข้อง เช่น มท. กปส. สํานักงานปลัดสํานักนายกรัฐมนตรี (สปน.) ในการเพิ่มประสิทธิภาพการสร้างรับรู้และเผยแพร่ข้อมูลข่าวสารของทางราชการให้แก่ประชาชนให้ครอบคลุมทุกพื้นที่
4. แผนงานและผลการดําเนินงานของคณะอนุกรรมการ รวม 4 คณะ ได้แก่ (1) คณะอนุกรรมการขับเคลื่อนการดําเนินงานตามนโยบายรัฐบาลและข้อสั่งการนายกรัฐมนตรี (2) คณะอนุกรรมการจัดทํารายงานผลการดําเนินงานของรัฐบาลประจําปี (กําหนดกรอบการนําเสนอคณะรัฐมนตรีภายในเดือนพฤศจิกายน 2564) (3) คณะอนุกรรมการบูรณาการและประสานการเชื่อมโยงฐานข้อมูลสารสนเทศด้านการติดตามการดําเนินงานตามนโยบายรัฐบาลและข้อสั่งการนายกรัฐมนตรี และ (4) คณะอนุกรรมการด้านการสร้างการรับรู้และสร้างการมีส่วนร่วมกับประชาชน
มติที่ประชุม : รับทราบและมอบหมายให้ประธานคณะอนุกรรมการบูรณาการและประสานการเชื่อมโยง
ฐานข้อมูลสารสนเทศด้านการติดตามการดําเนินงานตามนโยบายรัฐบาลและข้อสั่งการนายกรัฐมนตรีพิจารณาแนวทางการดําเนินงานที่เหมาะสมเป็นไปตามกฎหมายและระเบียบที่เกี่ยวข้องต่อไป
13. เรื่อง รายงานผลการปฏิบัติงานประจําปี 2563 ขององค์การกระจายเสียงและแพร่ภาพสาธารณะแห่งประเทศไทย (ส.ส.ท.)
คณะรัฐมนตรีรับทราบตามที่องค์การกระจายเสียงและแพร่ภาพสาธารณะแห่งประเทศไทย (ส.ส.ท.) เสนอรายงานผลการปฏิบัติงานประจําปี 2563 ของ ส.ส.ท. ดังนี้
สาระสําคัญของเรื่อง
ส.ส.ท. ได้จัดทํารายงานผลการปฏิบัติงานประจําปี 2563 สรุปสาระสําคัญได้ ดังนี้
1. ผลการดําเนินงานตามวัตถุประสงค์การจัดตั้งองค์การ ประจําปี 2563 ส.ส.ท. ได้มีการขับเคลื่อนการดําเนินการต่าง ๆ ผ่าน 4 กิจการหลัก ดังนี้
1.1 กิจการวิทยุโทรทัศน์ โดยส่งสัญญาณในระบบดิจิทัลภาคพื้นดินผ่านทางสถานีโทรทัศน์ไทยพีบีเอส ช่องหมายเลข 3 จํานวน 21 ชั่วโมงต่อวัน มีสัดส่วนข่าวสารกว่าร้อยละ 50 และสารประโยชน์ทางด้านการศึกษาและสาระบันเทิงรวมกว่าร้อยละ 40 รวมทั้งปรับเพิ่มการปฏิบัติงานด้านเนื้อหาที่สร้างความแตกต่างและโดดเด่นมากขึ้นในรูปการบริหารแบบศูนย์สร้างสรรค์เนื้อหาพิเศษ
1.2 บริการส่งเสริมการเรียนรู้ โดยทดลองออกอากาศทางสถานีโทรทัศน์ Active Learning TV (ALTV) หมายเลข 4 จํานวน 15 ชั่วโมงต่อวัน ซึ่งช่วยเพิ่มสัดส่วนเนื้อหาสําหรับเด็กและครอบครัวจาก 255 นาที/สัปดาห์ เป็น 5,602 นาที/สัปดาห์ ส่งผลให้ยอดรวมรายการเด็กและเยาวชนเพิ่มขึ้นเป็นร้อยละ 21.05 ของเวลาออกอากาศทั้งหมด
1.3 ด้านวิทยุกระจายเสียง โดยเผยแพร่ข้อมูลข่าวสารบนช่องทางวิทยุออนไลน์ด้วยแนวคิด See The World via The Voice จํานวน 6,205 ชั่วโมงต่อปี และเริ่มผลิตสื่อเสียงในรูปแบบพอดคาสต์กว่า 10 รายการ
1.4 ช่องทางบนสื่อออนไลน์ โดยมีบริการใหม่ ได้แก่ (1) เว็บไซต์เด็กและครอบครัว Thai PBS Kids (2) เว็บไซต์ The Active สื่อสารข้อมูลและมุมมองต่อนโยบายสาธารณะที่ส่งผลต่อสังคม และ (3) เว็บไซต์ Decode พื้นที่สื่อสารของพลเมืองรุ่นใหม่
2. ผลงานเด่นปี 2563 ได้แก่ (1) 5 ข่าวเด่นไทยพีบีเอส เช่น วิกฤติภัยแล้งและฝุ่น PM2.5 สถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) และการกราดยิงที่โคราช (2) 5 รายการเด่นไทยพีบีเอส เช่น รายการ “ยินดีที่ได้รู้จัก” สารคดี “ภาคภูมิไทย” และรายการ “มหาอํานาจบ้านนา” (3) 5 รายการเด่นช่อง ALTV เช่น รายการในกลุ่ม Mash-Up รายการ “KIDS พิชิต CODE” และรายการ “ท่าไม้ตาย” (4) 5 คลิปเด่นออนไลน์ เช่น “เก็บเงินสด” ทางรอดวิกฤตโควิด-19 และซีรีส์วิถีคน วิถีเรือขนทราย และ (5) 5 คลิปเด่นสื่อพลเมือง เช่น ปันน้ําจากชาวม้งและโรงทานยามยาก
3. แผนบริหารกิจการและแผนงบประมาณสําหรับปี 2564 ได้ดําเนินการภายใต้เป้าหมายยุทธศาสตร์ “แตกต่างบนความยั่งยืน” และตัวชี้วัดความสําเร็จใน 5 ประเด็นหลัก เช่น การได้รับการยอมรับจากประชาชนในการทําหน้าที่สื่อสาธารณะ และการมีช่องทางเข้าถึงผู้รับสารอย่างทั่วถึงและมีเนื้อหาที่มีคุณภาพเป็นที่ยอมรับ โดยมีสัดส่วนงบประมาณตามภารกิจประกอบด้วย (1) ภารกิจผลิตเนื้อหา ช่องทาง และบริการ 1,669 ล้านบาท (2) ภารกิจสนับสนุน 259 ล้านบาท (3) บุคลากรและสวัสดิการ 636 ล้านบาท (4) งานบริการโครงข่ายและสิ่งอํานวยความสะดวก 306 ล้านบาท (5) แผนลงทุนเพื่อสร้างมูลค่าเพิ่มและขยายประโยชน์สาธารณะ 123 ล้านบาท และ (6) แผนสํารอง 15 ล้านบาท รวมงบประมาณทั้งสิ้น 3,008 ล้านบาท
4. ผังรายการในปี 2563 และแผนการที่จะเปลี่ยนแปลงผังรายการสําหรับปี 2564 ส.ส.ท. ได้กําหนดกลยุทธ์หลักของแผนการจัดทํารายการปี 2564 เช่น การออกแบบกลไกการทํางานที่สนับสนุนให้มีการเผยแพร่เนื้อหาที่เหมาะสมกับความต้องการ และเป็นทางออกของปัญหาสําหรับสังคมส่วนใหญ่ การสร้างผู้ชมที่มีปฏิสัมพันธ์ต่อเนื้อหารายการ และการเข้าถึงกลุ่มเป้าหมายได้อย่างถูกต้องแม่นยําด้วยการสนับสนุนจากการจัดการระบบฐานข้อมูล
5. งบการเงินและรายงานของผู้สอบบัญชี สําหรับปีสิ้นสุดวันที่ 31 ธันวาคม 2563 ซึ่งผู้สอบบัญชีรับอนุญาต เห็นว่า ถูกต้องตามที่ควรในสาระสําคัญตามมาตรฐานการบัญชีภาครัฐ และนโยบายการบัญชีภาครัฐที่กระทรวงการคลังกําหนด สรุปได้ ดังนี้
หน่วย : ล้านบาท
รายการ
ปี 2563
ปี 2562
เพิ่ม/(ลด)
งบแสดงฐานะการเงิน
รวมสินทรัพย์
7,723.82
7,767.29
(43.47)
รวมหนี้สิน
878.00
804.00
74.00
งบแสดงผลการดําเนินการทางการเงิน
รวมรายได้
2,635.02
2,763.24
(128.22)
รวมค่าใช้จ่าย
2,752.14
2,320.73
431.41
รายได้สูงกว่า (ต่ํากว่า) ค่าใช้จ่ายก่อนดอกเบี้ยจ่าย
(117.12)
442.51
(559.63)
6. รายงานการตรวจสอบภายใน คณะกรรมการตรวจสอบได้ดําเนินการ ดังนี้ (1) การสอบทานรายงานทางการเงิน (ตามข้อ 5) (2) การสอบทานการบริหารความเสี่ยง โดยแนะนําให้ ส.ส.ท. ติดตามและรายงานความคืบหน้าผลดําเนินการตามแผนบริหารความเสี่ยงอย่างสม่ําเสมอ (3) การสอบทานระบบการควบคุมภายใน พบว่า มีความเพียงพอเหมาะสมโดยแนะนํา ให้ ส.ส.ท. พัฒนาการกํากับดูแลการใช้งานเทคโนโลยีสารสนเทศให้มีประสิทธิภาพมากยิ่งขึ้น (4) การสอบทานการกํากับดูแลกิจการที่ดี โดยแนะนําให้ ส.ส.ท. เร่งจัดทํามาตรการจัดการเรื่องร้องเรียนการทุจริตและประพฤติมิชอบให้แล้วเสร็จ (5) การกํากับดูแลงานตรวจสอบภายในโดยให้ข้อแนะนําและติดตามการดําเนินการแก้ไขในประเด็นที่มีนัยสําคัญตามรายงานผลการตรวจสอบอย่างต่อเนื่อง และ (6) การรักษาคุณภาพของคณะกรรมการตรวจสอบ โดยได้ทบทวนกฎบัตรคณะกรรมการตรวจสอบและรายงานผลการปฏิบัติงานต่อคณะกรรมการนโยบายทุกไตรมาส
7. รายงานของคณะกรรมการประเมินผล ได้แก่ (1) การประเมินด้านประสิทธิผล พบว่า ประสิทธิผลการดําเนินงานและผลสําเร็จของการดําเนินงานตามเป้าประสงค์อยู่ในระดับมาก โดยเฉพาะเป้าประสงค์ด้านพัฒนาเทคโนโลยีและช่องทางที่เพิ่มขึ้น (2) การประเมินด้านประสิทธิภาพ พบว่า การดําเนินงานมีประสิทธิภาพสูง โดยเฉพาะในมิติปัจจัยนําเข้าด้านวัสดุอุปกรณ์ที่มีความเหมาะสมมากที่สุด ในขณะที่ด้านกฎ ระเบียบ ข้อบังคับควรต้องได้รับการปรับปรุงเพื่อเอื้อต่อการแข่งขันในสภาวะภูมิทัศน์สื่อที่มีการเปลี่ยนแปลงอย่างรวดเร็วในปัจจุบัน (3) การประเมินด้านการพัฒนาองค์การ พบว่า ภาพรวมของการพัฒนาองค์การอยู่ในระดับปานกลาง โดยประเด็นที่ได้คะแนนน้อย เช่น ด้านโครงสร้างบุคลากรมีความยืดหยุ่นเพื่อรองรับการบริหารจัดการที่ต้องปรับเพื่อความคล่องตัว และด้านการจัดกิจกรรมให้ผู้บริหารระดับสูงพบบุคลากรอย่างเพียงพอ และ (4) การประเมินด้านความพึงพอใจของผู้ชมและการสนับสนุนจากประชาชน พบว่า ทุกกลุ่มรายการได้คะแนนความพึงพอใจอยู่ในระดับมาก โดยเฉพาะกลุ่มรายการข่าว สารคดี และรายการเด็กและเยาวชน ทั้งนี้ ประชาชนร้อยละ 11.65 มีความยินดีที่จะจ่ายเงินสนับสนุน ส.ส.ท. เฉลี่ยเดือนละประมาณ 150 บาท เพื่อให้ ส.ส.ท. สามารถดําเนินการได้ต่อไป
8. การรับฟังความคิดเห็นจากสภาผู้ชมและผู้ฟังรายการ มีข้อเสนอแนะเชิงนโยบายที่สําคัญ เช่น (1) ควรเพิ่มการสื่อสารประชาสัมพันธ์ในรูปแบบและช่องทางใหม่ ๆ เพื่อให้ได้รับความนิยมจากประชาชนทุกกลุ่ม (2) ควรสร้างความร่วมมือกับสถาบันการศึกษา ศูนย์ข่าวภูมิภาค สื่อท้องถิ่น และองค์กรสาธารณประโยชน์ เพื่อร่วมกันผลิต พัฒนาเนื้อหา และเพิ่มช่องทางการเข้าถึงสื่อสาธารณะ และ (3) ควรสร้างความร่วมมือกับภาคีเครือข่ายภายนอกองค์การเพื่อกําหนดแผนกลยุทธ์ในการทํางานร่วมกัน ทั้งนี้ ส.ส.ท. ได้มีการดําเนินการต่อข้อเสนอแนะฯ เช่น (1) จัดให้มีกลไกการบริหารคุณภาพเนื้อหาในรูปแบบ Executive Overview Team ดูแลคุณภาพเนื้อหาทั้งรายการเก่าและรายการใหม่ (2) จัดอบรมนักสื่อสารชุมชนใน 4 ภูมิภาค เพื่อทําหน้าที่สื่อสารข้อมูลสถานการณ์ชุมชนภายใต้สถานการณ์โควิด-19 ผ่านแอปพลิเคชัน C-Site และ (3) พัฒนากลไกและรูปแบบการรับฟังความคิดเห็นให้มีประสิทธิภาพ
9. ข้อมูลร้องเรียนจากผู้ชม/ผู้ฟังรายการและวิธีการแก้ไข เช่น (1) รายการวันใหม่ไทยพีบีเอสได้นํามุสลิมข้ามเพศมารายงานข่าวสถานการณ์น้ําท่วมจังหวัดนราธิวาสในแง่ตลกขบขัน ซึ่งคณะอนุกรรมการรับและพิจารณาเรื่องร้องเรียนจากประชาชนเห็นว่า เป็นการขัดจริยธรรมสื่อข้อ 7 ด้านการเคารพศักดิ์ศรีความเป็นมนุษย์ ความเป็นส่วนตัว การคุ้มครองสิทธิส่วนบุคคล ศาสนา ไสยศาสตร์ และความเชื่อเรื่องเหนือธรรมชาติ (2) รายการวันใหม่วาไรตี้นําเสนอข้อมูลการทําเจลแอลกอฮอลล์ล้างมือที่ไม่ถูกต้อง ซึ่งคณะอนุกรรมการฯ เห็นว่า เป็นการขัดจริยธรรมสื่อข้อ 4 ด้านความถูกต้อง เที่ยงตรง อย่างไรก็ตาม การนําเสนอดังกล่าวเป็นไปด้วยเจตนาที่ดี แต่ควรอ้างอิงผู้ที่มีความรู้เพื่อช่วยป้องกันความผิดพลาดและได้ข้อมูลที่ถูกต้อง และ (3) การเปิดรับความช่วยเหลือให้แก่แหล่งข่าวผ่านสื่อสังคมออนไลน์ทําให้ได้รับเงินบริจาคกว่า 8 ล้านบาทในเวลาชั่วข้ามคืน ซึ่งคณะอนุกรรมการฯ เห็นว่า มิได้เป็นการประพฤติผิดจริยธรรมแต่อย่างใด เนื่องจากเป็นการกระทําไปโดยสุจริต อย่างไรก็ตามกรณีนี้เป็นสถานการณ์ที่เหนือความคาดหมายจึงควรให้เป็นกรณีศึกษาเพื่อกําหนดแนวทางของ ส.ส.ท. ในการทําข่าวเกี่ยวกับการให้ความช่วยเหลือบุคคลหรือชุมชนเพื่อไม่ให้เกิดเรื่องทํานองนี้อีก
14. เรื่อง ผลการพิจารณารายงานการพิจารณาศึกษา เรื่อง การมีส่วนร่วมขององค์กรปกครองส่วนท้องถิ่นและชุมชน ในการบริหารจัดการทุนทางวัฒนธรรมชุมชนด้วยภูมิปัญญาท้องถิ่น ของคณะกรรมาธิการการปกครองท้องถิ่น วุฒิสภา
คณะรัฐมนตรีรับทราบผลการพิจารณารายงานการพิจารณาศึกษา เรื่อง การมีส่วนร่วมขององค์กรปกครองส่วนท้องถิ่นและชุมชน ในการบริหารจัดการทุนทางวัฒนธรรมชุมชนด้วยภูมิปัญญาท้องถิ่น ของคณะกรรมาธิการการปกครองท้องถิ่น วุฒิสภา ตามที่กระทรวงมหาดไทย (มท.) เสนอ และแจ้งให้สํานักงานเลขาธิการวุฒิสภาทราบต่อไป
เรื่องเดิม
1. สํานักงานเลขาธิการวุฒิสภา (สว.) ได้เสนอรายงานการพิจารณาศึกษา เรื่อง การมีส่วนร่วมขององค์กรปกครองส่วนท้องถิ่นและชุมชน ในการบริหารจัดการทุนทางวัฒนธรรมชุมชนด้วยภูมิปัญญาท้องถิ่น มาเพื่อดําเนินการ โดยคณะกรรมาธิการการปกครองท้องถิ่นได้มีข้อเสนอแนะหลายประการ ได้แก่ ด้านนโยบาย ด้านการบริหารการจัดการด้านการเสริมสร้างสมรรถภาพของผู้มีส่วนได้เสีย ด้านแหล่งรายได้และกองทุนทางด้านวัฒนธรรม ด้านการออกแบบการเสริมสร้างการมีส่วนร่วมขององค์กรปกครองส่วนท้องถิ่นและชุมชนในการบริหารจัดการทางวัฒนธรรม และผลกระทบที่จะเกิดขึ้น ซึ่งมีวัตถุประสงค์เพื่อศึกษาแนวทางการเสริมสร้างการมีส่วนร่วมขององค์กรปกครองส่วนท้องถิ่น (อปท.) และชุมชน รวมทั้งเป็นการปรับโครงสร้างการทํางานของ อปท. และหน่วยงานที่เกี่ยวข้องในการบริหารจัดการทุนทางวัฒนธรรมชุมชนด้วยภูมิปัญญาท้องถิ่น และแนวทางปฏิบัติในด้านต่าง ๆ โดยเป็นการพัฒนาจากรากฐาน และเป็นการพัฒนาที่เสริมสร้างรายได้ในพื้นที่ นําไปสู่การสร้างคุณค่าทางวัฒนธรรม และภูมิปัญญาท้องถิ่นเพื่อให้เกิดการพัฒนาอย่างยั่งยืนต่อไป
2. รองนายกรัฐมนตรี (พลเอก ประวิตร วงษ์สุวรรณ) สั่งและปฏิบัติราชการแทนนายกรัฐมนตรีพิจารณาแล้วมีคําสั่งให้ มท. เป็นหน่วยงานหลักรับรายงานพร้อมข้อเสนอแนะของคณะกรรมาธิการดังกล่าวไปพิจารณาร่วมกับกระทรวงการคลัง (กค.) กระทรวงการพัฒนาสังคมและความมั่นคงของมนุษย์ กระทรวงการท่องเที่ยวและกีฬา กระทรวงดิจิทัลเพื่อเศรษฐกิจและสังคม กระทรวงวัฒนธรรม (วธ.) กระทรวงศึกษาธิการ สํานักงบประมาณ และหน่วยงานที่เกี่ยวข้องเพื่อพิจารณาศึกษาแนวทางและความเหมาะสมของข้อเสนอแนะดังกล่าว และสรุปผลการพิจารณาหรือผลการดําเนินการเกี่ยวกับเรื่องดังกล่าวในภาพรวม แล้วส่งให้สํานักเลขาธิการคณะรัฐมนตรีภายใน 30 วัน นับแต่วันที่ได้รับแจ้งคําสั่ง เพื่อนําเสนอคณะรัฐมนตรีต่อไป
ข้อเท็จจริง
มท. รายงานว่า ได้ร่วมประชุมหารือกับหน่วยงานที่เกี่ยวข้องตามข้อ 2 ซึ่งเห็นชอบกับข้อเสนอแนะดังกล่าว โดยมีข้อเสนอแนะเพิ่มเติม สรุปได้ดังนี้
ข้อเสนอแนะของคณะกรรมาธิการฯ
ผลการพิจารณา
1. ด้านนโยบาย
1.1 ควรมีกฎหมายว่าด้วยการมีส่วนร่วมของประชาชนให้สอดคล้องกับบริบทของประเทศ พื้นที่และการเปลี่ยนแปลงของกระแสโลก เพื่อใช้เป็นกฎหมายกลาง และควรมีการปรับปรุงกฎหมายที่เกี่ยวข้องกับการกระจายอํานาจ งบประมาณของอปท. และการบริหารจัดการทุนทางวัฒนธรรมเพื่อให้เกิดการมีส่วนร่วมของ อปท. และชุมชนได้อย่างแท้จริง รวมทั้งต้องมีการบังคับใช้กฎหมายที่เกี่ยวข้องให้เกิดผลในการพัฒนาอย่างยั่งยืนต่อไป
1.2 ควรมีการปรับโครงสร้างด้านการบริหารงานบุคคลของ อปท. ให้สามารถรับบุคลากรที่มีความรู้ความสามารถมาช่วยดําเนินการ
1.3 อปท. ต้องกําหนดให้มีวิสัยทัศน์ ยุทธศาสตร์ และนโยบายสาธารณะของท้องถิ่น ตามยุทธศาสตร์การขับเคลื่อน โดยนํา “มิติวัฒนธรรม” มาใช้เป็นองค์ประกอบในการศึกษาการสร้างการมีส่วนร่วมของชุมชน รวมทั้งให้ความสําคัญของ “วัฒนธรรม” และบรรจุ “มิติวัฒนธรรม” ในการจัดทํานโยบายโครงการ การจัดทํางบประมาณ และองค์กรต่าง ๆ ตั้งแต่ระดับท้องถิ่นไปจนถึงระดับประเทศ ตลอดจนต้องมีกลไกสนับสนุนให้ อปท. สามารถออกข้อบัญญัติท้องถิ่นได้เอง
1.4 ควรเร่งรัดปรับปรุง พ.ร.บ. โบราณสถานโบราณวัตถุ ศิลปวัตถุ และพิพิธภัณฑสถานแห่งชาติ พ.ศ. 04 เพื่อเป็นการกระจายอํานาจให้อปท. มีหน้าที่อํานาจในการดูแลโบราณสถาน และโบราณวัตถุ ทั้งนี้ ต้องคํานึงถึงความพร้อมของ อปท. ด้วย
มท. (กรมส่งเสริมการปกครองท้องถิ่น) ได้ร่วมกับคณะโบราณคดี มหาวิทยาลัยศิลปากร จัดทํามาตรฐานการส่งเสริมศาสนา ศิลปะ วัฒนธรรม และจารีตประเพณีท้องถิ่น เพื่อใช้เป็นแนวทางปฏิบัติของ อปท. สรุปได้ดังนี้
1) มีแนวคิดพื้นฐานที่มุ่งให้ประชาชนในท้องถิ่นเป็นศูนย์กลาง ส่วน อปท. เป็นผู้สนับสนุนให้ประชาชนได้มีความรู้ ความเข้าใจ และมีศักยภาพรวม 4 ด้าน คือ การเรียนรู้ การมีส่วนร่วม การสร้าง
เครือข่าย และการอยู่ร่วมกันอย่างสมานฉันท์
2) มีการส่งเสริมให้ประชาชนในท้องถิ่นมีส่วนร่วมในการทํานุบํารุงศาสนา ศิลปะ วัฒนธรรม และจารีตประเพณี โดยมีแนวคิด ดังนี้
2.1) ส่งเสริมให้ประชาชนในท้องถิ่นเข้าร่วมกิจกรรมของศาสนาที่ตนเองนับถือ และกิจกรรมที่จัดขึ้นในเทศกาลต่าง ๆ ตามประเพณีท้องถิ่น
2.2) รับฟังความคิดเห็นของประชาชนในท้องถิ่นเพื่ออนุรักษ์และส่งเสริมการดําเนินชีวิตตามศาสนา ศิลปะ วัฒนธรรม จารีตประเพณี และภูมิปัญญาท้องถิ่น
2.3) วางแผนกิจกรรมให้ประชาชนมีส่วนร่วมในการส่งเสริมศาสนา ศิลปะ วัฒนธรรม และจารีตประเพณีท้องถิ่น
2.4) จัดกิจกรรมส่งเสริมวัฒนธรรม และจารีตประเพณีท้องถิ่น เพื่อให้ประชาชนในท้องถิ่นได้มีส่วนร่วม ทั้งนี้ อยู่ระหว่างดําเนินการศึกษาและวิเคราะห์มาตรฐานการส่งเสริมศาสนาฯ เพื่อปรับปรุงให้สอดคล้องกับนโยบายและกฎหมายที่เกี่ยวข้อง โดยจะได้นําข้อเสนอแนะของ กมธ. ไปปรับปรุงมาตรฐานดังกล่าวต่อไป
วธ. (กรมศิลปากร) ได้เร่งรัดปรับปรุง พ.ร.บ. โบราณสถานฯ เพื่อกระจายอํานาจและกําหนดให้ อปท. มีหน้าที่และอํานาจในการดูแลโบราณสถานโบราณวัตถุ
2. ด้านการบริหารการจัดการ
2.1 นําหลักการจัดการภาครัฐแนวใหม่มาประยุกต์ใช้เพื่อพัฒนาองค์การให้สามารถตอบสนองความต้องการของประชาชน และพัฒนาระบบสารสนเทศในการจัดทําฐานข้อมูล (Big data) ทางด้านวัฒนธรรมที่สัมผัสได้ และสัมผัสไม่ได้
2.2 ออกแบบและพัฒนาขั้นตอนของการมีส่วนร่วมในการทํางานของประชาชน เพื่อสร้างให้เป็นวิถีชุมชนและสร้างความเป็นปึกแผ่น รวมถึงการเผยแพร่ประชาสัมพันธ์ข้อมูลข่าวสารและการดําเนินงานของรัฐสภาให้ทั่วถึง เช่น การใช้สื่อดิจิทัล การจัดให้มี Application software ทางด้านวัฒนธรรม รวมทั้งให้ความสําคัญกับการบริหารจัดการทุนทางวัฒนธรรม และโบราณสถานให้เป็นที่รู้จัก ตลอดจนการดําเนินการบูรณาการร่วมกันของหน่วยงานที่เกี่ยวข้องกับวัฒนธรรม
วธ. มีข้อเสนอแนะเพิ่มเติม ดังนี้
- การจัดทําฐานข้อมูล (Big data) ทางด้านวัฒนธรรมควรประกอบด้วย เว็บไซต์ศูนย์ข้อมูลด้านวัฒนธรรม ระบบเปิดเผยข้อมูลภาครัฐ ระบบตรวจสอบและรับฟังเสียงสื่อสังคมออนไลน์ เช่น Facebook Twitter และ YouTube ระบบตอบคําถามอัตโนมัติ ระบบสารานุกรมเสรีด้านวัฒนธรรม ระบบสืบค้นข้อมูลอัจฉริยะด้านวัฒนธรรม ระบบ กฤตภาคข่าวออนไลน์ และแอปพลิเคชัน
- การให้ความสําคัญกับการบริหารจัดการทุนทางวัฒนธรรม และโบราณสถานให้เป็นที่รู้จักควรกําหนดกลไกให้ภาครัฐเข้ามามีส่วนร่วมกับประชาชนในท้องที่
- การดําเนินการบูรณาการร่วมกันของหน่วยงานที่เกี่ยวข้องกับวัฒนธรรม ควรให้ วธ. สภาวัฒนธรรมตําบล ชุมชนท้องถิ่น และชุมชนทางสังคมร่วมกันขับเคลื่อนด้านวัฒนธรรมโดยวิสาหกิจเพื่อสังคมให้มากขึ้น
3. ด้านการเสริมสร้างสมรรถภาพของผู้มีส่วนได้เสีย
3.1 ควรมีการปลูกฝังจิตสํานึกในการมีส่วนร่วมอนุรักษ์ บริหารจัดการ และสืบสานวัฒนธรรมและภูมิปัญญาท้องถิ่นให้แก่เด็กและเยาวชน และควรจัดให้มีกองทุนวัฒนธรรม เพื่อให้ อปท. และชุมชนมีทรัพยากรในการดําเนินการ รวมทั้งควรจัดให้มีรางวัลตอบแทน อปท. ที่ประสบความสําเร็จ ในการมีส่วนร่วมของประชาชนในด้านวัฒนธรรมและภูมิปัญญาท้องถิ่น
3.2 พัฒนาและเสริมสร้างความเข้มแข็งให้แก่ภาคประชาสังคม และสนับสนุนให้มีการสร้างเครือข่ายชุมชนในระดับจังหวัด ระดับภูมิภาค และระดับประเทศ รวมทั้งพัฒนาศักยภาพของ อปท. ในเรื่องการบริหารจัดการทางวัฒนธรรม โดยทํางานร่วมกับสถาบันการศึกษา ปราชญ์ชาวบ้าน ศิลปินและนักบริหารจัดการทุนทางวัฒนธรรมที่เชี่ยวชาญ
วธ. มีข้อเสนอแนะเพิ่มเติม ดังนี้
- การปลูกฝังจิตสํานึกในการมีส่วนร่วมอนุรักษ์บริหารจัดการ และสืบสานวัฒนธรรมและภูมิปัญญาท้องถิ่น ควรเริ่มตั้งแต่สถาบันครอบครัว สถาบันการศึกษา รวมทั้งส่งเสริมการเรียนรู้ในการสืบทอดวัฒนธรรมให้แก่ประชาชนทุกระดับทุกวัย โดยมีศิลปิน นักวิชาการ ปราชญ์ท้องถิ่นเป็นผู้ให้ความรู้ ตลอดจนควรมีหลักสูตรท้องถิ่นให้ได้เรียนรู้
- ได้มีการดําเนินงานการส่งเสริมและรักษามรดกภูมิปัญญาทางวัฒนธรรมให้มีความสืบเนื่องและยั่งยืนตาม พ.ร.บ. ส่งสริมและรักษามรดกภูมิปัญญาทางวัฒนธรรม พ.ศ. 59 รวมทั้งสร้างแนวทางความร่วมมือระหว่างชุมชนที่มีมรดกภูมิปัญญาทางวัฒนธรรมของแต่ละท้องที่เพื่อรวบรวมและจัดทํารายการเบื้องต้นในการประกาศขึ้นบัญชีมรดกภูมิปัญญาทางวัฒนธรรม อีกทั้งยังมีข้อมูลที่ไม่สามารถจับต้องได้อันเป็นข้อมูลทุติยภูมิทางวิชาการที่สามารถศึกษา ค้นคว้า ข้อมูลเพื่อนํามาเป็นข้อมูลสําหรับต่อยอดทุนทางวัฒนธรรมของชุมชน ประชาชนทั่วไป หรือองค์กรต่าง ๆ ได้
กค. เห็นว่า การจัดตั้งกองทุนทางวัฒนธรรม ควรให้กองทุนดังกล่าวมีรายได้จากการจัดกิจกรรมและแหล่งการท่องเที่ยว งบประมาณของ อปท.การบริจาคจากภาครัฐ ภาคเอกชน และภาคประชาชน เพื่อให้มีทรัพยากรเพียงพอในการดําเนินการ
4. ด้านแหล่งรายได้และกองทุนทางด้านวัฒนธรรม
ควรมีการออกแบบและจัดตั้งกองทุนทางด้านวัฒนธรรมโดยมีรายได้จากการจัดกิจกรรมและแหล่งท่องเที่ยวงบประมาณของ อปท. การบริจาคจากภาครัฐ ภาคเอกชน และภาคประชาชน
กค. เห็นว่า หากมีความจําเป็นต้องจัดตั้งกองทุนทางวัฒนธรรม เพื่อเป็นแหล่งในการบริหารจัดการหน่วยงานของรัฐตาม พ.ร.บ. การบริหารทุนหมุนเวียน พ.ศ. 58 จะต้องจัดทํารายละเอียดเหตุผลความจําเป็น วัตถุประสงค์ แหล่งที่มาของเงิน แผนการดําเนินการ และแผนการเงินของกองทุนเสนอต่อ คกก. นโยบายการบริหารทุนหมุนเวียนตาม ม. 14 แห่ง พ.ร.บ. การบริหารทุนหมุนเวียนฯและตาม ม. 63 แห่ง พ.ร.บ. วินัยการเงินการคลังของรัฐ พ.ศ. 61
5. ด้านการออกแบบการเสริมสร้างการมีส่วนร่วมของ อปท. และชุมชน ในการบริหารจัดการทางวัฒนธรรม
ให้นํากระบวนการการมีส่วนร่วมในการบริหารจัดการกองทุนทางวัฒนธรรมมาประยุกต์ใช้ โดยผ่านกระบวนการพัฒนาศักยภาพของชุมชนและ อปท. โดยการทํางานเป็นระยะต่าง ๆ คือ
- ระยะเตรียมการที่ต้องมีการสํารวจ
- ระยะต่อไป คือ การวางแผนการมีส่วนร่วมของภาคส่วนต่าง ๆ เพื่อนําไปสู่การตัดสินใจ โดยมี อปท.และชุมชนดําเนินการ ไม่ว่าจะเป็นการฟื้นฟู อนุรักษ์พัฒนา และสืบสาน
- ระยะต่อมา คือ การติดตามและการพัฒนา รวมทั้งขยายผล ตลอดจนให้สภาองค์กรชุมชนระดับหมู่บ้าน ระดับตําบล เข้ามามีส่วนร่วมในการขับเคลื่อนกับการบริหารจัดการกองทุนทางวัฒนธรรมกับ อปท. ตามที่กําหนดไว้ใน พ.ร.บ. สภาองค์กรชุมชน พ.ศ. 51
มท. ได้ออกระเบียบกระทรวงมหาดไทยว่าด้วยคณะกรรมการชุมชนของเทศบาล พ.ศ. 64
มีสาระสําคัญ ดังนี้
- เพื่อให้ประชาชนในเขตเทศบาลมีส่วนร่วมในการพัฒนาชุมชนท้องถิ่นของตนเองและมีบทบาทในการแก้ไขปัญหาโครงสร้างพื้นฐาน เศรษฐกิจ สังคม การจัดการสิ่งแวดล้อมและทรัพยากรธรรมชาติ การบํารุงศิลปะ จารีตประเพณี ภูมิปัญญาท้องถิ่นในชุมชนของตนเอง เพื่อให้สอดคล้องกับหลักเกณฑ์และวิธีการบริหารกิจการบ้านเมืองที่ดี และเพื่อสร้างความเข้มแข็งให้กับชุมชน
- คกก. ชุมชนมีที่มาจากการเลือกโดยประชาชนในชุมชน จํานวนไม่น้อยกว่า 5 คน แต่ไม่เกิน 9 คน มีวาระในการปฏิบัติหน้าที่คราวละ 4 ปี
- การดําเนินงาน การส่งเสริม และการสนับสนุน คกก. ชุมชน กําหนดให้นายกเทศมนตรีมีหน้าที่ส่งเสริมสนับสนุนการดําเนินงาน ให้คําแนะนําแก่ คกก. ชุมชน รวมทั้งกลั่นกรองข้อเสนอแนะในการแก้ไขปัญหาของชุมชนและเทศบาล และเทศบาลอาจอุดหนุนงบประมาณให้แก่ คกก. ชุมชน เพื่อดําเนินการตามอํานาจหน้าที่ กฎหมาย กฎ ระเบียบ หรือหลักเกณฑ์ที่ มท. กําหนด
15. เรื่อง รายงานผลการดําเนินงานมาตรการช่วยเหลือและบรรเทาภาระหนี้สินของประชาชนที่ได้รับผลกระทบจากการแพร่ระบาดของ COVID-19
คณะรัฐมนตรีรับทราบตามที่กระทรวงการคลัง (กค.) เสนอ รายงานผลการดําเนินงานมาตรการช่วยเหลือและบรรเทาภาระหนี้สินของประชาชนที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) สรุปสาระสําคัญได้ ดังนี้
1. คณะรัฐมนตรีมีมติ (13 กรกฎาคม 2564) เห็นชอบมาตรการบรรเทาผลกระทบต่อประชาชน กลุ่มแรงงาน และผู้ประกอบการ อันเนื่องมาจากข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2558 (ฉบับที่ 27) โดยมอบหมายให้ กค. และธนาคารแห่งประเทศไทย (ธปท.) หารือกับธนาคารพาณิชย์เพื่อดําเนินมาตรการผ่อนปรนการชําระคืนเงินต้นและดอกเบี้ยหรือการเลื่อนงวดการชําระเงินต้นและดอกเบี้ยให้แก่ลูกค้าทั้งที่เป็นผู้ประกอบการและประชาชนอย่างจริงจัง และกําหนดมาตรการทางการเงินที่จะช่วยเหลือประชาชนสําหรับผู้ให้บริการทางการเงินที่อยู่นอกการกํากับของ ธปท. รวมทั้งกําหนดมาตรการจริงจังสําหรับผู้ทวงถามหนี้ที่ดําเนินการไม่เป็นธรรมกับประชาชน
2. ผลการดําเนินงาน ประกอบด้วย
2.1 มาตรการเร่งด่วนเพื่อช่วยเหลือลูกหนี้ผู้ประกอบการวิสาหกิจขนาดกลางและขนาดย่อม Small and Medium Enterprises (SMEs) และลูกหนี้รายย่อยด้วยการพักชําระเงินต้นและดอกเบี้ย สถาบันการเงินเฉพาะกิจ 7 แห่ง ได้แก่ ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์ ธนาคารเพื่อการส่งออกและนําเข้าแห่งประเทศไทย ธนาคารพัฒนาวิสาหกิจขนาดกลางและขนาดย่อมแห่งประเทศไทย ธนาคารอิสลามแห่งประเทศไทย และบรรษัทประกันสินเชื่ออุตสาหกรรมขนาดย่อม รวมทั้งสถาบันการเงินได้ดําเนินมาตรการแบ่งเบาภาระหนี้สินโดยพักชําระเงินต้นและดอกเบี้ยหรือค่าธรรมเนียมเป็นระยะเวลาอย่างน้อย 2 เดือนให้แก่ลูกหนี้ที่ได้รับผลกระทบจากโควิด-19 โดยตรง เริ่มตั้งแต่งวดการชําระหนี้เดือนกรกฎาคมหรือสิงหาคม 2564 แล้วแต่กรณีและเมื่อสิ้นสุดระยะเวลาการพักชําระหนี้แล้วจะไม่เรียกเก็บเงินต้นและดอกเบี้ยหรือค่าธรรมเนียมที่ค้างอยู่ในทันทีเพื่อไม่ให้เป็นภาระหนักกับลูกหนี้ นอกจากนี้ จะพิจารณาให้ความช่วยเหลือแก่ลูกหนี้ที่ยังเปิดกิจการได้แต่มีรายได้ลดลงจากมาตรการควบคุมการแพร่ระบาดของโควิด-19 ของภาครัฐตามความจําเป็นและเหมาะสม รวมทั้งสอดคล้องกับสถานการณ์ของลูกหนี้เป็นกรณีไป
ทั้งนี้ การดําเนินมาตรการพักชําระหนี้ข้างต้นอาจจะส่งผลกระทบต่อฐานะและผลการดําเนินงานของสถาบันการเงินเฉพาะกิจ รวมทั้งตัวชี้วัดทางการเงินที่สถาบันการเงินเฉพาะกิจได้ผูกพันไว้กับสํานักงานคณะกรรมการนโยบายรัฐวิสาหกิจ (สคร.) ตามบันทึกข้อตกลงประเมินผลการดําเนินงานของรัฐวิสาหกิจ ดังนั้น เพื่อให้สถาบันการเงินเฉพาะกิจสามารถช่วยเหลือและบรรเทาความเดือดร้อนให้แก่ลูกหนี้เป็นไปตามนโยบายของรัฐบาลโดยไม่กระทบกับประสิทธิภาพการดําเนินงานในอนาคต กค. จึงได้มอบหมายให้ สคร. พิจารณาปรับปรุงหลักเกณฑ์และเงื่อนไขต่าง ๆ ที่เกี่ยวข้องกับสถาบันการเงินเฉพาะกิจแล้ว
2.2 มาตรการควบคุมการทวงถามหนี้ที่ดําเนินการไม่เป็นธรรมกับประชาชน ในการประชุมคณะกรรมการกํากับการทวงถามหนี้เมื่อวันที่ 13 กรกฎาคม 2564 ซึ่งมีรัฐมนตรีว่าการกระทรวงมหาดไทยเป็นประธาน ที่ประชุมได้มีมติเห็นชอบในหลักการร่างประกาศคณะกรรมการกํากับติดตามทวงถามหนี้ เรื่อง การกําหนดอัตราค่าธรรมเนียมและค่าใช้จ่ายใด ๆ ในการทวงถามหนี้ และมอบหมายฝ่ายเลขานุการดําเนินการตามขั้นตอนต่อไป นอกจากนี้ กรณีประชาชนพบผู้ทวงถามหนี้มีพฤติกรรมไม่เหมาะสม สามารถร้องเรียนไปยังคณะกรรมการกํากับการทวงถามหนี้ประจําจังหวัด ผู้ว่าราชการจังหวัดเป็นประธาน) และประจํากรุงเทพมหานคร (ผู้บัญชาการตํารวจนครบาลเป็นประธาน) ตามมาตรา 27 แห่งพระราชบัญญัติการทวงถามหนี้สาธารณะ พ.ศ. 2558
16. เรื่อง ขอรับการสนับสนุนงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ระยะการระบาดระลอกเมษายน 2564
คณะรัฐมนตรีมีมติรับทราบและอนุมัติตามที่กระทรวงสาธารณสุข (สธ.) เสนอดังนี้
1. รับทราบโครงการแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา2019 (COVID-19) ระยะการระบาดระลอกเมษายน 2564 ประจําปีงบประมาณ พ.ศ. 2564
2. อนุมัติสนับสนุนงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ระยะการระบาดระลอกเมษายน 2564 จํานวนเงินทั้งสิ้น 12,669,218,318 บาท
3. ขยายระยะเวลาการปฏิบัติงานและการเบิกจ่ายงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยา ผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ในโครงการเตรียมความพร้อมรับมือและแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา 2019 (COVID-19) ระยะการระบาดระลอกเมษายน 2564 ประจําปีงบประมาณ พ.ศ. 2564 ตามมติคณะรัฐมนตรีเมื่อวันที่ 5 พฤษภาคม 2564 ออกไปเป็นระยะเวลา 6 เดือน (เดือนเมษายน ถึง เดือนกันยายน 2564)
สาระสําคัญ
สธ. เสนอว่า
ตามที่คณะรัฐมนตรีมีมติเมื่อวันที่ 5 พฤษภาคม 2564 ได้อนุมัติกรอบวงเงินจํานวนเงิน 12,576,629,322 บาท สําหรับโครงการเตรียมความพร้อมรับมือและแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา 2019 (COVID - 19) ระยะการระบาดระลอกเมษายน 2564 ประจําปีงบประมาณ พ.ศ. 2564 ในการเบิกจ่ายงบดําเนินงาน ประกอบด้วย ค่าตอบแทน ได้แก่ ค่าตอบแทนเสี่ยงภัย ค่าล่วงเวลา (OT) ค่าตอบแทนคณะทํางาน/ผู้เชี่ยวชาญ/ที่ปรึกษา/บุคคลภายนอก ค่าใช้สอย ได้แก่ ค่าอํานวยการและสั่งการเชิงบูรณาการ และค่าจ้างเหมาบริการอื่นๆ ซึ่งเดิมกําหนดระยะเวลาการใช้จ่ายตามแผนการใช้จ่ายไว้เป็นระยะเวลา 3 เดือน (เดือนเมษายน ถึงเดือนมิถุนายน 2564) แต่เนื่องจากกระทรวงสาธารณสุขยังมีภารกิจที่ต้องปฏิบัติต่อเนื่อง จึงขอขยายระยะเวลาปฏิบัติงานในโครงการ/กิจกรรมเดิมและการเบิกจ่ายงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ระยะการระบาดระลอกเมษายน 2564 ออกไปเป็นระยะเวลา 6 เดือน (เดือนเมษายน ถึงเดือนกันยายน 2564)
ทั้งนี้ สธ. ได้จัดทําโครงการแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา 2019 (COVID-19) ระยะการระบาดระลอกเมษายน 2564 ประจําปีงบประมาณ พ.ศ. 2564 จํานวนเงินทั้งสิ้น 12,669,218,318 บาท ระยะเวลาดําเนินการตั้งแต่เดือนกรกฎาคม 2564 ถึงเดือนกันยายน 2564 และขอความเห็นชอบไปยังสํานักงบประมาณ โดยมีวัตถุประสงค์ เพื่อรองรับมาตรการการแก้ไขปัญหาโรคติดเชื้อไวรัสโคโรนา 2019 ตามนโยบายของรัฐบาล เพื่อลดจํานวนการติดเชื้อโควิด 19 ลดการแพร่ระบาดในวงกว้าง และลดอัตราการเสียชีวิตของประชากรในประเทศไทย ให้ผู้รับบริการสามารถเข้าถึงระบบการบริการของสถานพยาบาลและหน่วยบริการ ได้อย่างทั่วถึงสะดวกและรวดเร็ว โดยเมื่อวันที่ 10 สิงหาคม 2564 นายกรัฐมนตรีเห็นชอบ ให้กระทรวงสาธารณสุขเบิกจ่ายจากงบประมาณรายจ่ายประจําปี พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 ระยะการระบาดระลอกเมษายน 2564 จํานวนทั้งสิ้น 12,669,218,318 บาท
17. เรื่อง ขอรับการสนับสนุนงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 กรณีให้บริการฉีดวัคซีนป้องกันโรคติดเชื้อไวรัสโคโรนา 2019 (COVID-19) นอกสถานพยาบาล กระทรวงสาธารณสุข
คณะรัฐมนตรีมีมติรับทราบและอนุมัติตามที่กระทรวงสาธารณสุข เสนอดังนี้
1. รับทราบโครงการแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา 2019 (COVID-19) ประจําปีงบประมาณ พ.ศ. 2564 กรณีให้บริการฉีดวัคซีนป้องกันโรคติดเชื้อไวรัสโคโรนา 2019 (COVID-19) นอกสถานพยาบาล กระทรวงสาธารณสุข
2. อนุมัติสนับสนุนงบประมาณรายจ่ายประจําปีงบประมาณ พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 กรณีให้บริการฉีดวัคซีนป้องกันโรคติดเชื้อไวรัสโคโรนา 2019 (COVID-19) นอกสถานพยาบาล กระทรวงสาธารณสุข จํานวนเงินทั้งสิ้น 1,877,455,000 บาท
สาระสําคัญ ข้อเท็จจริง
1. จากสถานการณ์การระบาดของโรคติดเชื้อไวรัสโคโรนา 2019 บุคลากรด้านการแพทย์และสาธารณสุข กระทรวงสาธารณสุข ต้องปฏิบัติงานด้านการป้องกัน สอบสวน คัดกรอง รักษาพยาบาลทั้งในเวลาและนอกเวลา ซึ่งเป็นภารกิจที่หนัก เร่งด่วน ฉุกเฉิน เป็นด่านหน้าในการเผชิญกับความเสี่ยงมาตลอด และจากนโยบายการเสริมสร้างภูมิคุ้มกันหมู่ให้ประชาชนในประเทศไทย ทําให้บุคลากรด้านการแพทย์และสาธารณสุขมีภาระงานเพิ่มขึ้นนอกเหนือจากภารกิจปกติ ซึ่งมีมากเกินอัตรากําลังอยู่แล้ว จึงจําเป็นต้องระดมบุคลากรในงานสนับสนุนอื่นๆ มาช่วยปฏิบัติงานภายในระยะเวลาที่จํากัด เร่งด่วน ให้เสร็จสิ้นตามเป้าหมาย และเพื่อเสริมสร้างขวัญกําลังใจบุคลากรในส่วนที่รัฐสามารถตอบแทนให้ได้ โดยไม่ขัดต่อระเบียบปฏิบัติของทางราชการ จึงเห็นควรพิจารณาจัดหาค่าตอบแทนสําหรับบุคลากรที่ปฏิบัติหน้าที่ในการให้บริการฉีดวัคซีนนอกสถานพยาบาล ในปีงบประมาณ พ.ศ. 2564 ทั้งนี้ กระทรวงสาธารณสุขไม่มีแผนเงินงบประมาณรองรับที่จะให้การสนับสนุนเพื่อการนี้ได้
2. กระทรวงสาธารณสุขได้จัดทําโครงการแก้ไขปัญหาโรคติดต่ออุบัติใหม่ : กรณีโรคติดเชื้อไวรัสโคโรนา 2019 (COVID-19) ประจําปีงบประมาณ พ.ศ. 2564 กรณีให้บริการฉีดวัคซีนป้องกันโรคติดเชื้อไวรัสโคโรนา 2019 (COVID-19) นอกสถานพยาบาล กระทรวงสาธารณสุข จํานวนเงินทั้งสิ้น 1,877,455,000 บาท ระยะเวลาดําเนินการตั้งแต่เดือนมิถุนายน 2564 ถึงเดือนกันยายน 2564 และขอความเห็นชอบไปยังสํานักงบประมาณ โดยมีวัตถุประสงค์ เพื่อให้การฉีดวัคซีนป้องกันโรคติดเชื้อไวรัสโคโรนา 2019 ให้กับประชาชนในประเทศไทยครอบคลุมไม่น้อยกว่าร้อยละ 70 ของประชากรทั้งประเทศ (ประมาณ 50 ล้านคน) ตามนโยบายของรัฐบาลที่กําหนดให้การฉีดวัคซีนเป็นวาระแห่งชาติ และเสริมสร้างภูมิคุ้มกันหมู่ให้กับประเทศไทย
3. นายกรัฐมนตรีเห็นชอบเมื่อวันที่ 6 สิงหาคม 2564 ให้กระทรวงสาธารณสุขเบิกจ่ายจากงบประมาณรายจ่ายประจําปี พ.ศ. 2564 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019 จํานวนเงินทั้งสิ้น 1,877,455,000 บาท
18. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 28/2564
คณะรัฐมนตรีมีมติเห็นชอบตามที่คณะกรรมการกลั่นกรองการใช้จ่ายเงินกู้ สํานักงานสภาพัฒนาการเศรษฐกิจและสังคมแห่งชาติเสนอผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 28/2564 เมื่อวันที่ 6 สิงหาคม 2564 ได้มีมติที่เกี่ยวข้องกับการพิจารณากลั่นกรองความเหมาะสมของการเปลี่ยนแปลงรายละเอียดที่เป็นสาระสําคัญของโครงการที่ได้รับอนุมัติจากคณะรัฐมนตรีให้ใช้จ่ายจากเงินกู้ตามพระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 (พระราชกําหนดฯ) และการพิจารณาติดตามผลการดําเนินงานแผนงานหรือโครงการภายใต้แผนงานฟื้นฟูเศรษฐกิจและสังคมตามบัญชีท้ายพระราชกําหนดฯ ดังนี้
1. อนุมัติให้สํานักงานเศรษฐกิจการคลังปรับลดกรอบวงเงินโครงการเราชนะ จาก 280,242 ล้านบาท เป็น 273,482 ล้านบาท หรือปรับลดประมาณ 6,760.0000 ล้านบาท เพื่อให้สอดคล้องกับผลการดําเนินโครงการ
2. อนุมัติให้สํานักงานประกันสังคม ปรับปรุงรายละเอียดที่เป็นสาระสําคัญของโครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐในพื้นที่ควบคุมสูงสุดและเข้มงวด และพื้นที่จังหวัดชายแดนภาคใต้ กรอบวงเงินโครงการเพิ่มขึ้นจาก 15,027.6860 ล้านบาท เป็น 17,050.4145 ล้านบาทหรือเพิ่มขึ้น 2,022.7285 ล้านบาท
3. อนุมัติให้จังหวัดลําพูน ปรับลดกิจกรรมสร้างแปลงเรียนรู้เพื่อเพิ่มความมั่นคงด้านอาหารในชุมชน (แปลงเรียนรู้ด้านปศุสัตว์) ภายใต้โครงการขยายผลการดําเนินงานเกษตรกรรมยั่งยืน วงเงิน 2.2980 ล้านบาท ทําให้กรอบวงเงินโครงการ ปรับลดลงจาก 8.8588 ล้านบาท เป็น 6.5608 ล้านบาท หรือปรับลดลง 2.2980 ล้านบาท
4. อนุมัติให้จังหวัดยุติหรือยกเลิกโครงการของจังหวัดที่ได้รับอนุมัติให้ใช้จ่ายเงินกู้ตามพระราชกําหนดฯ รวมจํานวน 8 โครงการ วงเงินรวมทั้งสิ้น 46.0222 ล้านบาท
5. มอบหมายให้หัวหน้าหน่วยงานรับผิดชอบโครงการที่ได้รับอนุมัติให้ใช้จ่ายเงินกู้ตามพระราชกําหนดฯ และยังอยู่ระหว่างดําเนินโครงการฯ เร่งดําเนินโครงการให้แล้วเสร็จตามกรอบระยะเวลาที่ได้รับอนุมัติจากคณะรัฐมนตรี โดยในกรณีที่หน่วยงานพิจารณาแล้วเห็นว่าไม่สามารถดําเนินการดังกล่าวได้ให้หน่วยงานเร่งเสนอขอเปลี่ยนแปลงรายละเอียดที่เป็นสาระสําคัญของโครงการ (ระยะเวลาดําเนินโครงการ) ตามขั้นตอนข้อ 18 ของระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 พ.ศ. 2563 (ระเบียบสํานักนายกรัฐมนตรีฯ) ทั้งนี้ หน่วยงานรับผิดชอบต้องดําเนินโครงการให้แล้วเสร็จภายในวันที่ 31 ธันวาคม 2564 โดยไม่สามารถผูกพันงบประมาณได้ยกเว้นในกรณีที่คณะรัฐมนตรีมีมติอนุมัติให้ดําเนินโครงการหลังจากวันที่ 31 ธันวาคม 2564 ในการพิจารณาอนุมัติโครงการในคราวแรกเท่านั้น
สาระสําคัญ
ทั้งนี้ คณะกรรมการฯ เห็นควรให้ความเห็นชอบให้สํานักงานประกันสังคม กระทรวงแรงงานปรับปรุงรายละเอียดที่เป็นสาระสําคัญของโครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐในพื้นที่ควบคุมสูงสุดและเข้มงวด และพื้นที่จังหวัดชายแดนภาคใต้ โดย
1) เปลี่ยนชื่อโครงการ จาก โครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐ ในพื้นที่ควบคุมสูงสุดและเข้มงวด และพื้นที่จังหวัดชายแดนภาคใต้ เป็น โครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐ ในพื้นที่ควบคุมสูงสุดและเข้มงวด เพื่อให้สอดคล้องกับข้อเท็จจริง
2) ขยายพื้นที่ดําเนินการ จาก 13 จังหวัดเป็น 29 จังหวัดตามข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2564 (ฉบับที่ 30) ที่ได้มีการปรับปรุงเขตพื้นที่ควบคุมสูงสุดและเข้มงวดเพิ่มเติมจากข้อกําหนดฯ ฉบับที่ 28 เพื่อให้สอดคล้องกับสถานการณ์ ตามคําสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19) ที่ 11/2564 โดยเพิ่มเติมจังหวัดกาญจนบุรี ตาก นครนายก นครศรีธรรมราช ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี อ่างทอง
3) กรอบวงเงินโครงการ เพิ่มขึ้นจาก 15,027.6860 ล้านบาท เป็น 17,050.4145 ล้านบาทหรือเพิ่มขึ้น 2,022.7285 ล้านบาท
4) ขยายระยะเวลาให้นายจ้างในพื้นที่ 3 จังหวัด (ข้อกําหนดฯ ฉบับที่ 28) และ 16 จังหวัด (ข้อกําหนดฯ ฉบับที่ 30) สามารถขึ้นทะเบียนประกันสังคมรายใหม่ได้ พร้อมทั้งให้ สปส. ตรวจสอบและยืนยันข้อมูลจากกรมสวัสดิการและคุ้มครองแรงงาน จนถึงวันที่ 24 สิงหาคม 2564 โดยในกรณีที่ สปส. เห็นว่าการดําเนินโครงการไม่เป็นไปตามเป้าหมายที่กําหนดไว้ให้เร่งจัดทําข้อเสนอเปลี่ยนแปลงรายละเอียดโครงการที่มีจํานวนเป้าหมายและกรอบวงเงินของโครงการที่เหมาะสมเสนอคณะกรรมการฯ พิจารณาตามขั้นตอนต่อไป
5) เร่งพิจารณาจัดทําข้อเสนอขยายการให้ความช่วยเหลือแก่กลุ่มเป้าหมายที่ได้รับผลกระทบจากสถานการณ์การระบาดโควิด-19 ในพื้นที่ 13 จังหวัด เพิ่มเติมอีกจํานวน 1 เดือน เพื่อให้เป็นไปตามมติคณะรัฐมนตรีเมื่อวันที่ 3 ส.ค. 2564 ซึ่งจะช่วยให้การให้ความช่วยเหลือนายจ้างและผู้ประกันตนในพื้นที่ดังกล่าวเป็นไปอย่างต่อเนื่อง เสนอคณะกรรมการฯ ตามขั้นตอนของระเบียบและกฎหมายที่เกี่ยวข้องต่อไป
ทั้งนี้ เมื่อคณะรัฐมนตรีเห็นชอบตามผลการพิจารณาของคณะกรรมการฯ แล้ว เห็นควรให้สํานักงานประกันสังคมเร่งดําเนินการแก้ไขข้อมูลโครงการในระบบ eMENSCR โดยเร็ว
19. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 4/2564
คณะรัฐมนตรีมีมติเห็นชอบตามที่คณะกรรมการกลั่นกรองการใช้จ่ายเงินกู้ สํานักงานสภาพัฒนาการเศรษฐกิจและสังคมแห่งชาติเสนอผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดให้อํานาจกระทรวงการคลังกู้เงิน เพื่อแก้ไขปัญหาเศรษฐกิจและสังคมจากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกําหนดฯ เพิ่มเติม พ.ศ. 2564) ในคราวประชุมครั้งที่ 4/2564 เมื่อวันที่ 6 สิงหาคม 2564 ได้มีมติที่เกี่ยวข้องกับการพิจารณากลั่นกรองความเหมาะสมของข้อเสนอแผนงานหรือโครงการเพื่อขอใช้จ่ายเงินกู้ตามพระราชกําหนดฯ เพิ่มเติม พ.ศ. 2564 ดังนี้
1. อนุมัติโครงการเยียวยาผู้ประกันตนมาตรา 39 และมาตรา 40 ที่ได้รับผลกระทบจากมาตรการของรัฐ ในพื้นที่ควบคุมสูงสุดและเข้มงวด ของสํานักงานประกันสังคม กระทรวงแรงงาน กรอบวงเงินจํานวน 33,471.0050 ล้านบาท โดยใช้จ่ายจากเงินกู้ภายใต้แผนงาน/โครงการกลุ่มที่ 2 เพื่อช่วยเหลือ เยียวยา บรรเทาความเดือดร้อนแก่ผู้ประกันตนตามมาตรา 39 และมาตรา 40 ที่ได้รับผลกระทบจากมาตรการของรัฐตามข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 25 ฉบับที่ 28 และฉบับที่ 30) ในพื้นที่ควบคุมสูงสุดและเข้มงวด รวม 29 จังหวัด ทั้งนี้ เห็นควรให้สํานักงานประกันสังคม รับความเห็นและข้อสังเกตของคณะกรรมการฯ ไปดําเนินการโดยเคร่งครัด
2. มอบหมายให้สํานักงานประกันสังคม กระทรวงแรงงาน เป็นหน่วยงานรับผิดชอบโครงการ ดําเนินการจัดทําความต้องการใช้จ่ายเป็นรายสัปดาห์ เพื่อให้สํานักงานบริหารหนี้สาธารณะสามารถจัดหาเงินกู้ พร้อมทั้งปฏิบัติตามข้อ 15 ของระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงิน เพื่อแก้ไขปัญหาเศรษฐกิจและสังคมจากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 พ.ศ. 2564 (ระเบียบสํานักนายกรัฐมนตรีฯ เพิ่มเติม พ.ศ. 2564) โดยเคร่งครัดตามขั้นตอนต่อไป
ต่างประเทศ
20. เรื่อง ข้อตกลงยอมรับร่วมรายสาขาสําหรับวัสดุอาคารและสิ่งก่อสร้างของอาเซียน (ASEAN Sectoral Mutual Recognition Arrangement for Building and Construction Materials)
คณะรัฐมนตรีมีมติเห็นชอบร่างข้อตกลงยอมรับร่วมรายสาขาสําหรับวัสดุอาคารและสิ่งก่อสร้างของอาเซียน (ASEAN Sectoral Mutual Recognition Arrangement for Building and Construction Materials) ตามที่กระทรวงอุตสาหกรรม (อก.) เสนอ พร้อมทั้งอนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายอื่นลงนามในร่างข้อตกลงดังกล่าว และเมื่อลงนามแล้วให้กระทรวงอุตสาหกรรมส่งร่างข้อตกลงดังกล่าวให้คณะกรรมการประสานงานสภาผู้แทนราษฎรพิจารณา แล้วเสนอรัฐสภาพิจารณาให้ความเห็นชอบตามมาตรา 178 ของรัฐธรรมนูญแห่งราชอาณาจักรไทย ก่อนแสดงเจตนาให้มีผลผูกพันต่อไป ทั้งนี้ ตามมติคณะรัฐมนตรีเมื่อวันที่ 5 กุมภาพันธ์ 2562 (เรื่อง แนวทางการปฏิบัติเกี่ยวกับการเสนอหนังสือสัญญาตามบทบัญญัติมาตรา 178 ของรัฐธรรมนูญแห่งราชอาณาจักรไทย) โดยให้กระทรวงการต่างประเทศดําเนินการออกหนังสือมอบอํานาจเต็ม (Full Powers) ให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายเป็นผู้ลงนามในร่างข้อตกลงดังกล่าว หากมีความจําเป็นต้องปรับปรุงแก้ไขถ้อยคําที่มิใช่สาระสําคัญและไม่ขัดต่อผลประโยชน์ของไทย ให้กระทรวงอุตสาหกรรมดําเนินการตามมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทําหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)
สาระสําคัญของเรื่อง
1. ร่างข้อตกลง ASEAN BC MRA มีวัตถุประสงค์เพื่อให้เกิดการยอมรับผลการทดสอบหรือการรับรองผลิตภัณฑ์วัสดุอาคารและสิ่งก่อสร้างที่ออกโดยหน่วยตรวจสอบรับรองที่ได้รับการขึ้นบัญชีในประเทศสมาชิกอาเซียน ประกอบด้วยเนื้อหา 13 ข้อ ได้แก่ 1) คํานิยาม 2) วัตถุประสงค์ 3) ขอบข่าย 4) บทบัญญัติทั่วไป 5) คณะกรรมการร่วมรายสาขา 6) หน่วยงานผู้แต่งตั้ง 7) หน่วยตรวจสอบและรับรอง 8) ข้อสงวนของหน่วยงานควบคุมกฎระเบียบ 9) การรักษาความลับ 10) การระงับข้อพิพาท 11) ผู้เก็บรักษาข้อตกลง 12) การแก้ไข และ 13) บทบัญญัติสุดท้าย และภาคผนวก 3 ส่วน ประกอบด้วย 1) ภาคผนวก ก รายการวัสดุอาคารและสิ่งก่อสร้างภายใต้ขอบข่ายของข้อตกลงรายสาขาฉบับนี้ 2) ภาคผนวก ข ขั้นตอนการดําเนินงานและข้อกําหนดว่าด้วยการขึ้นบัญญชี การพักใช้ การเพิกถอน การทวนสอบ และความสามารถทางเทคนิคของหน่วยตรวจสอบและรับรอง และ3) ภาคผนวก ค หน่วยตรวจสอบและรับรองที่ได้รับการขึ้นบัญชี
2. พิกัดศุลกากรที่ระบุในภาคผนวก ก รายการวัสดุอาคารและสิ่งก่อสร้างภายใต้ขอบข่ายของร่างข้อตกลงรายสาขาฉบับนี้ มีขอบข่ายครอบคลุมผลิตภัณฑ์ปูนซีเมนต์ปอร์ตแลนด์ กระจกโฟลต และเหล็กเส้น รวม 12 รายการ ดังนี้
ที่
กลุ่ม
ผลิตภัณฑ์
พิกัดศุลกากร